MAIWP PERJELAS KELAYAKAN ANAK DR. ZULKIFLI TERIMA BANTUAN ASNAF FISABILILLAH

KUALA LUMPUR: Majlis Agama Islam Wilayah Persekutuan (MAIWP) hari ini tampil menjelaskan isu tular berkenaan anak bekas Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad al-Bakri yang mendapat Bantuan Biasiswa Insentif Khas Pelajar Cemerlang Luar Negara (Jordan) MAIWP.

MAIWP dalam kenyataannya berkata, pemberian bantuan tersebut kepada pemohon, Abdul Syakur Zulkifli, berdasarkan hasil Keputusan Mesyuarat Jawatankuasa Panel Pemilihan Penerima Skim Biasiswa MAIWP pada 11 September 2023 (Isnin).

Katanya hasil semakan mendapati pemohon dikategorikan dalam asnaf Fisabilillah dengan lebihan had kifayah dan bapa pelajar hanya menerima pencen dan telah melepaskan semua jawatan beliau termasuk juga sebagai Pengerusi Lembaga Pengarah Universiti Sains Islam Malaysia (USIM).

Ia menepati syarat lebihan had kifayah yang ditetapkan bagi asnaf Fisabilillah.

“Takrifan asnaf Fisabilillah yang diluluskan dalam Mesyuarat Jawatankuasa Perundingan Hukum Syarak Wilayah Persekutuan Kali Ke-128 pada 4 Mac 2021 iaitu mana-mana golongan atau pihak yang terlibat dalam sesuatu aktiviti untuk menegakkan, mempertahankan dan mendakwahkan agama Islam.

“Untuk makluman, pada asasnya asnaf Fisabilillah adalah tidak tertakluk kepada pengiraan had kifayah. Justeru, penentuan kelayakan bagi skim bantuan ini adalah berdasarkan lebihan had kifayah yang akan dipertimbangkan melalui Keputusan Mesyuarat Jawatankuasa Panel Pemilihan Skim Biasiswa Baitulmal MAIWP,” katanya hari ini.

Tambahnya, berdasarkan dasar dan prosedur operasi standard (SOP) bantuan MAIWP, Abdul Syakur yang juga alumni dan bekas penuntut di Pondok Modern Al-Abaqirah MAIWP, layak menerima Bantuan Biasiswa Insentif Khas Pelajar Cemerlang Luar Negara MAIWP.

“Dasar Skim Bantuan Zakat yang diguna pakai sehingga hari ini adalah dasar yang telah diperakui dan diluluskan dalam Mesyuarat Jawatankuasa Perundingan Hukum Syarak Wilayah Persekutuan Kali Ke-122 pada 15 Januari 2020 dan Mesyuarat MAIWP Kali Ke-150 Bil. 1/2020 yang bersidang pada 18 Februari 2020 serta SOP Pengurusan Skim Bantuan Zakat MAIWP yang diluluskan dalam Mesyuarat Pengurusan MAIWP Bil. 5/2020 pada 22 Disember 2020.

“Dasar agihan ini melibatkan 30 skim dasar agihan bantuan dan termasuk Skim Bantuan Biasiswa Insentif Khas Pelajar Cemerlang yang boleh dibantu melalui asnaf Fakir, Miskin dan Fisabilillah,” katanya lagi.

Mengulas lanjut, Mesyuarat Jawatankuasa Panel Pemilihan Skim Biasiswa Baitulmal MAIWP adalah berperanan untuk meneliti dan menentukan kriteria-kriteria tertentu bagi permohonan skim Biasiswa MAIWP; menganalisa keputusan-keputusan temuduga permohonan biasiswa; memperakukan dan meluluskan permohonan-permohonan Skim Bantuan Insentif Khas Pelajar Cemerlang; dan membuat perancangan dan kajian berhubung dasar-dasar skim bantuan Biasiswa.

Abdul Syakur Zulkifli sebelum ini memperolehi keputusan 8A (7A+ bagi subjek Bahasa Inggeris, Sejarah, Matematik, Sains, Bahasa Arab, Pendidikan Al-Quran Dan Al-Sunnah, Pendidikan Syariah Islamiah) dan 1A (Bahasa Melayu) bagi peperiksaan Sijil Pelajaran Malaysia (SPM).

Abdul Syakur akan menyambung pengajian di Peringkat Ijazah Sarjana Muda di Universiti Jordan dalam bidang pengajian Fiqh Wa Usuluh.—AlHijrah Online


TAMBAHAN KHAS RM100 BAYARAN KGT ANTARA BERITA GEMBIRA UNTUK PENJAWAT AWAM

PUTRAJAYA: Perdana Menteri Datuk Seri Ismail Sabri Yaakob hari ini mengumumkan beberapa inisiatif baharu dan berita gembira buat penjawat awam antaranya tambahan khas RM100 dalam Bayaran Kenaikan Gaji Tahunan (KGT) dan pemberian Bantuan Khas Kewangan (BKK) Tahun 2023.

“Keluh kesah anggota perkhidmatan awam sentiasa didengari oleh kerajaan,” katanya pada Majlis Amanat Perdana Perkhidmatan Awam Ke-18 (MAPPA XVIII) yang dihadiri kira-kira 4,000 anggota perkhidmatan awam secara fizikal di sini serta ribuan lagi mengikutinya secara dalam talian.

Beliau berkata KGT tambahan khas sebanyak RM100 itu adalah bagi penjawat awam Gred 11 hingga Gred 56 dan akan dibayar mulai Januari 2023, yang akan melibatkan kira-kira 1.28 juta penjawat awam serta implikasi kewangan sebanyak RM1.5 bilion.

“Sebagai contoh, sebelum ini kadar KGT bagi gred 11 adalah RM80, maka pada 2023, beliau akan menerima kadar KGT asas sebanyak RM80 dan tambahan khas sebanyak RM100 menjadikan jumlah KGT diterima pada 2023 adalah sebanyak RM180,” katanya sambil disambut dengan sorakan hadiri setiap kali beliau mengumumkan insentif untuk penjawat awam.

Ismail Sabri turut mengumumkan BKK Tahun 2023 kepada anggota perkhidmatan awam Gred 56 ke bawah berjumlah RM700 dan RM350 bagi pesara kerajaan veteran tidak berpencen yang akan dibayar pada Januari 2023.

MAPPA merupakan acara tahunan bagi mendengar amanat daripada perdana menteri kepada anggota perkhidmatan awam daripada pelbagai perkhidmatan di peringkat persekutuan, negeri dan kerajaan tempatan serta syarikat berkaitan kerajaan.

Turut hadir menteri-menteri Kabinet antaranya Menteri Komunikasi dan Multimedia Tan Sri Annuar Musa. Hadir sama Ketua Setiausaha Negara Tan Sri Mohd Zuki Ali, Ketua Pengarah Perkhidmatan Awam Datuk Seri Mohd Shafiq Abdullah dan Presiden Kongres Kesatuan Pekerja Dalam Perkhidmatan Awam (Cuepacs) Datuk Adnan Mat.

Ismail Sabri pada perhimpunan itu turut mengumumkan kenaikan kadar maksimum jumlah cuti rehat yang boleh dikumpulkan bagi tujuan award wang tunai (GCR) daripada 160 hari ke 180 hari. – AlHijrah Online


MEKANIK DIDAKWA BUNUH ISTERI SEHARI SEBELUM AIDILFITRI

KAJANG: Seorang mekanik dihadapkan ke Mahkamah Majistret di sini hari ini atas pertuduhan membunuh isterinya di sebuah rumah di Cheras sehari sebelum Aidilfitri.

Mohd Syawalludin Ismail, 38, didakwa membunuh Siti Nadirah Mohd Nazul, 28, di sebuah rumah di Taman Koperasi Maju Jaya, Jalan Maju Jaya 5, Cheras antara 12 tengah malam hingga 3.30 pagi, 1 Mei lepas.

Pendakwaan dikemukakan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Mohd Syawalludin mengangguk faham selepas pertuduhan terhadapnya dibacakan di hadapan Majistret Syahrul Sazly Md Sain dan tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.

Mahkamah menetapkan 14 Jun ini untuk sebutan semula kes bagi serahan dokumen.

Pendakwaan dikendalikan Timbalan Pendakwa Raya Nurul Husna Amran manakala tertuduh tidak diwakili peguam.

Pada 6 Mei lepas, media melaporkan seorang wanita maut akibat dipukul suaminya dipercayai kerana memuat naik di media sosial bahawa lelaki itu mempunyai hubungan sulit, dalam kejadian di sebuah rumah flat.–AlHijrah Online


KANAK-KANAK MAUT DITIKAM ABANG SENDIRI

RANAU: Seorang kanak-kanak maut ditikam di bahagian perut oleh abangnya yang dipercayai mengalami masalah mental, di kediaman mereka di Kampung Kinapulidan, di sini Khamis lalu.

Ketua Polis Daerah Ranau Simiun Lomudin berkata, pihaknya menerima panggilan berhubung kejadian pada jam 11.27 pagi hari yang sama.

Kejadian berlaku kira-kira jam 5.40 pagi melibatkan suspek berusia 19 tahun yang menikam adiknya, 9, sebelum mangsa disahkan meninggal dunia enam jam selepas kejadian, di Hospital Ranau.

“Suspek menikam mangsa dengan menggunakan sebilah pisau sebelum jirannya membawa mangsa ke hospital bagi mendapatkan rawatan.

“Mangsa disahkan meninggal dunia pada jam 11.10 pagi semasa mendapatkan rawatan di unit kecemasan Hospital Ranau,” katanya seperti dilapor media.

Tambah Simiun, suspek berjaya ditangkap pada hari yang sama di sekitar lokasi kejadian dan polis masih menyiasat motif sebenar kejadian.

Pihaknya juga tidak menolak kemungkinan suspek mengalami masalah mental.

“Kes diklasifikasikan sebagai kes bunuh dan disiasat di bawah Seksyen 302 Kanun Keseksaan,” katanya.—AlHijrah Online


SAMPAI BILA PENIPUAN UMRAH HARUS BERTERUSAN?

Siaran Berita AlHijrah 8 Oktober 2019 mengenai 250 penduduk PPR Kerinchi di Lembah Pantai yang ditipu syarikat/ejen menawarkan pakej umrah serendah RM1,500.

Mangsa terdiri daripada pesara, surirumah, ibu tunggal dan warga emas, yang sepatutnya ke Tanah Suci pada Oktober 2018. Hasrat ke Makkah terkubur dan duit juga lebur.

Mereka antara ribuan mangsa penipuan umrah saban tahun dengan statistik PDRM menunjukkan 104 kes penipuan dicatatkan tahun lalu dengan nilai kerugian jutaan ringgit.

Lebih menyedihkan penipuan ini membabitkan orang Islam dan dalangnya juga adalah orang Islam. Ikuti kupasan laporan khas AlHijrah Online mengenai isu “Penipuan Umrah Parah“.


GCC-ASEAN GESA GENCATAN SENJATA DI GAZA

RIYADH: Para pemimpin Majlis Kerjasama Teluk (GCC) dan ASEAN menggesa gencatan senjata yang berkekalan di Gaza dan memastikan akses bantuan kemanusiaan yang berkesan dan cekap, serta penghantaran tanpa halangan bahan api, makanan, dan ubat-ubatan ke seluruh Gaza.

Menurut kenyataan bersama GCC dan ASEAN semasa Sidang Kemuncak GCC-ASEAN pada 20 Okt, para pemimpin telah bertukar pandangan dan menyatakan kebimbangan yang mendalam terhadap perkembangan di Asia Barat.

Mereka mengutuk semua serangan terhadap orang awam, dan menggesa semua pihak dalam konflik supaya melindungi orang awam, mengelak daripada mensasarkan mereka, dan mematuhi undang-undang kemanusiaan antarabangsa, terutama prinsip dan peruntukan Konvensyen Geneva Berkaitan Perlindungan Orang Awam pada Masa Perang 12 Ogos 1949.

Mereka menggesa pembebasan segera dan tanpa syarat tebusan dan tahanan awam, terutama wanita, kanak-kanak, orang sakit dan warga tua, menurut kenyataan bersama yang disediakan di laman sesawang Saudi Press Agency (SPA).

Para pemimpin menggesa semua pihak berkaitan supaya berusaha ke arah penyelesaian damai bagi konflik itu dengan tujuan merealisasikan penyelesaian dua negara berdasarkan sempadan sebelum 1967 mengikut undang-undang antarabangsa dan resolusi Majlis Keselamatan PBB (UNSC) yang berkaitan.

Pemimpin kedua-dua blok itu juga bersetuju untuk menyokong inisiatif Arab Saudi, Kesatuan Eropah dan Liga Negara Arab untuk menghidupkan semula proses damai Asia Barat dengan kerjasama Mesir dan Jordan, dan menyelesaikan pertikaian Israel-Palestin mengikut undang-undang antarabangsa serta semua resolusi PBB mengenai konflik ini.

Sidang Kemuncak pertama itu, menghimpunkan dua blok terkemuka yang terdiri daripada 10 negara anggota ASEAN dan enam anggota GCC – Arab Saudi, Kuwait, Emiriah Arab Bersatu, Qatar, Bahrain dan Oman. –AlHijrah Online


CUEPACS MOHON GAJI MINIMUM PENJAWAT AWAM RM1,800

KUALA LUMPUR: Kongres Kesatuan Pekerja-Pekerja Di Dalam Perkhidmatan Awam (Cuepacs) mencadangkan supaya skim gaji minimum penjawat awam dinaikkan daripada RM1,200 kepada RM1,800 selaras dengan Rancangan Malaysia Ke-12 yang bermatlamat menjadikan masyarakat negara berpendapatan tinggi menjelang 2025.

Presidennya Datuk Adnan Mat berkata kali terakhir kenaikan gaji minimum penjawat awam adalah pada 2016 iaitu sebanyak RM1,200.

“Sekarang pada 2023 masih lagi RM1,200, sekiranya dicampur dengan elaun Sara Hidup (COLA) sebanyak RM350, imbuhan tetap perumahan RM300, imbuhan tetap perkhidmatan awam mengikut gred masing-masing baru mencapai anggaran RM1,900 jauh daripada sasaran menjelang 2025.

“Kami mencadangkan kesesuaian gaji minimum perkhidmatan awam ialah RM1,800 dalam menjamin kehidupan golongan penjawat awam supaya dapat menjalani kehidupan dalam keadaan sedikit selesa dengan kenaikan kos sara hidup.

“Bagaimanapun, sekiranya kerajaan tidak mampu, boleh dinaikkan hingga RM1,500 kerana kerajaan telah pun bersetuju untuk melaksanakan gaji minimum sektor swasta sebanyak RM1,500,” katanya ketika dihubungi Bernama.

Pada 1 Mei lepas semasa sambutan Hari Pekerja 2023, Perdana Menteri Datuk Seri Anwar Ibrahim berkata sudah sampai masanya penilaian dan kajian semula dibuat terhadap gaji penjawat awam yang tidak memuaskan khususnya di peringkat rendah.

Sementara itu, seorang penjawat awam Muhammad Shafiq, 36, berkata kenaikan gaji bagi kumpulan bawahan amat wajar kerana kenaikan kos sara hidup sudah tidak relevan dengan gaji RM1,200.

“Kerajaan juga boleh melihat kepada kenaikan elaun yang sedia ada sekiranya tidak mahu menaikkan yang pokok. Bagi kami yang bujang boleh cukup makan, namun bagi mereka yang sudah berumahtangga sememangnya terkesan.

“Ada penjawat awam kumpulan bawahan yang melakukan dua atau tiga kerja bagi menampung perbelanjaan harian dan keperluan asas yang lain,” katanya.

Bagi Eliani Ismail, 37, penjawat awam daripada kumpulan M40 berkata kerajaan juga perlu melihat keperluan kumpulan berkenaan yang turut terkesan dengan ekonomi sekarang.

“Kami antara kumpulan yang membayar cukai menjana pendapatan negara tapi sering kali terlepas pandang dan memang wajar kajian dibuat membabitkan juga kumpulan M40.

“Contohnya nak mohon tadika KEMAS tak layak manakala hantar swasta pula mahal, mungkin kerajaan boleh mewujudkan bantuan khas yang bersasar kepada M40 seperti yang dilakukan kepada B40 kerana kami juga tersepit,” katanya.–AlHijrah Online


PENCERAMAH LUAR PERLU MOHON KEBENARAN KHAS MENGAJAR DI MELAKA

MELAKA: Penceramah tempatan dari luar Melaka atau luar negara yang ingin menyampaikan dakwah di negari ini perlu mendapatkan kebenaran khas dari Majlis Agama Islam Melaka (MAIM), kata Mufti Melaka Datuk Abdul Halim Tawil.

Beliau berkata ia adalah sebagai langkah pengawalan dalam memastikan penceramah yang datang tidak membawa elemen perpecahan dan khilafiah (perselisihan) antara masyarakat di negeri ini.

“Jika penceramah tempatan dari luar Melaka, kita akan periksa sekiranya mereka telah mendapat tauliah dari negeri asal mereka dan dalam masa yang sama mereka boleh datang dan membuat permohonan mendapatkan tauliah mengajar di Melaka.”

“Manakala dari Melaka sendiri, kita akan semak sama ada individu itu telah mendapatkan tauliah mengajar dari kami,” katanya kepada pemberita selepas menunaikan solat sunat Aidilfitri di Masjid Al-Azim di Bukit Palah di sini hari ini.

Abdul Halim berkata bagi penceramah luar negara, mereka perlu mengemukakan permohonan dan dalam masa yang perlu menyertakan biodata serta sejarah perjalanan masuk ke Malaysia adalah secara sah.

“Kita tidak ada senarai hitam atau putih namun mereka (penganjur dan penceramah) haruslah jujur dan bertanggungjawab. Jika mereka tidak menghormati negeri asal dia bermastautin untuk mendapatkan tauliah, saya rasa kita agak sukar untuk menimbangkannya,” katanya.

Bagi penganjur pula, beliau berata mereka perlu mengemukakan permohonan sekurang-kurangnya dua minggu sebelum penganjuran sebarang majlis di masjid atau surau yang menggunakan penceramah dari luar.–AlHijrah Online


Saintis disiasat kerana ubah suai gen bayi

BEIJING, CHINA – Seorang penyelidik yang mendakwa telah melakukan  penyuntingan genetik bayi pertama di dunia bakal berdepan siasatan polis  di China, menurut media tempatan pada Isnin.

Pengumumam saintis, He Jiankui pada tahun lalu tentang kejayaan beliau menyunting gen bayi kembar perempuan yang dilahirkan  pada November lalu untuk mencegah mereka dijangkiti HIV  pada masa  depan mengejutkan komuniti saintifik.

Beliau memberitahu sebuah forum di Hong Kong terdapat ‘kehamilan berpotensi lain’ melibatkan pasangan kedua.

Siasatan kerajaan wilayah mengesahkan kewujudan wanita itu yang sedang hamil.

Susulan
 itu, pihak berkuasa telah mula bertindak dan bakal ibu serta bayi
kembar daripada kehamilan pertama itu akan diletakkan di bawah
pemerhatian perubatan.

Menurut laporan Sinar Harian yang memetik AFP, Jiankui didakwa memalsukan etika kertas kajian dan mengelakkan penyeliaan dengan sengaja.

“Beliau  telah menubuhkan pasukan projek secara ‘rahsia’ termasuk staf asing dan  menggunakan teknologi keselamatan dan keberkesanan tidak menentu untuk  penyuntingan gen embrio manusia secara tidak sah,” jelas laporan Xinhua.


JAKIM TIDAK PERNAH ABAIKAN INSTITUSI PONDOK

KUALA LUMPUR: Jabatan Kemajuan islam Malaysia (JAKIM) menegaskan institusi pondok yang terdapat di negara ini tidak pernah diabaikan malah sentiasa mendapat perhatian pihak kerajaan.

Menurut JAKIM, keprihatinan itu dapat dilihat melalui peruntukan bajet setiap tahun yang disediakan khusus oleh pihak kerajaan melalui JAKIM untuk meningkatkan institusi pondok di negara ini.

“Pada tahun ini, bagi memastikan 275 buah institusi pondok yang berdaftar kekal dan semakin kondusif, kerajaan menyediakan peruntukan one-off sebanyak RM100 juta termasuk institusi tahfiz serta Sekolah Agama yang berdaftar.

“Manakala pada tahun 2017 dan 2018 sebanyak RM50 juta diperuntukan untuk institusi pondok sahaja serta RM25 juta bagi tahun 2019 dan 2020 bagi institusi tersebut,” kata JAKIM dalam kenyataan media hari ini.

Jelas JAKIM lagi, pihak Kerajaan turut menyediakan peruntukan untuk tahun 2021 sebanyak RM29 juta melalui Kementerian Pengajian Tinggi (KPT) untuk program Pendidikan Teknikal dan Latihan Vokasional (TVET) bagi pelajar pondok dan tahfiz antaranya inisiatif Pendidikan Islam dan pembelajaran sepanjang hayat.

Bantuan awal persekolahan secara one-off juga kata JAKIM disediakan setiap tahun bagi pelajar di institusi pondok berdaftar yang dari keluarga berpendapatan isi rumah RM3,000.00 ke bawah melalui Kementerian Pendidikan Malaysia.

“Selain itu, melalui inisiatif Tabung Musaadah COVID-19 yang diwujudkan di bawah Jabatan Perdana Menteri (Hal Ehwal Agama) serta digerakkan bersama oleh agensi agama di bawah Jabatan Perdana Menteri, lebih RM400 ribu telah disumbangkan kepada 33 buah pondok yang terjejas sepanjang pandemik COVID-19 di seluruh negara. Usaha ini sedang diteruskan dari semasa ke semasa,” kata kenyataan media JAKIM.

Inisiatif-inisiatif yang dilakukan itu menurut JAKIM, menjadi bukti bahawa pihak kerajaan tidak pernah mengabaikan sistem pendidikan pondok di negara ini sebagaimana anggapan segelintir pihak, malah kerajaan sentiasa berusaha mengangkat martabat pondok ke suatu tahap yang lebih baik. — AlHijrah Online


Lagi provokasi di Baitulmaqdis

BAITULMAQDIS – PALESTIN. Israel laknatullah terus melakukan provokasi di tanah milik umat Islam di Baitulmaqdis. Seorang menteri Israel telah melakukan lawatan ke Baitulmaqdis Timur manakala sekumpulan pelampau Yahudi pula mencemari kesucian Masjid al-Aqsa.

Semalam, agensi berita Ma’an melaporkan Miri Regev yang merupakan Menteri Kebudayaan dan Sukan dilaporkan melawat ke sekitar jalan di Kota Lama tersebut bersama jurugambar kononnya untuk mempromosikan kempen politik beliau menjelang pilihan raya Parlimen pada April depan selepas ia dibubarkan pada Disember lalu.

Dalam insiden berasingan, kira-kira 40 pelampau Yahudi diiringi polis Israel menceroboh masuk pekarangan al-Aqsa.

Pengarah masjid ketiga paling suci orang Islam itu, Sheikh Omar al-Kiswani berkata, pihak berkuasa rejim Zionis turut melarang kakitangan Jabatan Yayasan Islam dari memasuki kawasan al-Aqsa untuk menjalankan tugas mereka.

Sementara itu, beberapa saksi mendakwa polis Israel juga menahan dan mengasari beberapa remaja Palestin di sekitar  kawasan terbabit. – Sinar Harian


PM ANWAR TELAH DIBENARKAN KELUAR DARI HKL PAGI INI

KUALA LUMPUR: Perdana Menteri Datuk Seri Anwar Ibrahim telah dibenarkan keluar dari Hospital Kuala Lumpur (HKL) pagi ini selepas menjalani prosedur pembedahan kecil gigi semalam.

Anwar dilihat meninggalkan pekarangan HKL pada pukul 9.39 pagi tadi, diiringi anggota dan pegawai keselamatan.

Semalam, Anwar memaklumkan beliau menjalani prosedur pembedahan kecil gigi di HKL, dan pasukan perubatan menasihatinya untuk berada di hospital sehingga esok pagi. — AlHijrah Online


TANGGUH PERHIMPUNAN ‘MASS-GATHERING’ – KP KESIHATAN

KUALA LUMPUR: Kementerian Kesihatan Malaysia (KKM) hari ini menggesa semua perhimpunan melibatkan orang ramai (mass gathering) ditangguhkan bagi membendung penularan COVID-19.

Ketua Pengarah Kesihatan, Datuk Dr Noor Hisham Abdullah berkata, mereka yang mengalami gejala jangkitan saluran pernafasan pula dinasihatkan agar tidak hadir di program melibatkan orang ramai atau tempat padat, termasuk bagi aktiviti keagamaan.

Katanya, individu bergejala juga dinasihatkan untuk menjarakkan diri atau social distancing, sekurang-kurangnya satu meter bila berdepan dengan individu lain.

“KKM menasihatkan orang ramai tidak melancong keluar negara, terutamanya negara-negara yang sedang mengalami wabak COVID-19,” kata Dr Noor Hisham dalam catatan di laman Facebooknya hari ini.

Beliau turut menasihatkan individu yang bergejala jangkitan saluran pernafasan tidak melawat kawasan-kawasan lain semasa cuti sekolah.

“Amalkan langkah-langkah pencegahan dan jaga kebersihan diri,” kata Dr Noor Hisham. — AlHijrah Online


TINDAKAN ISRAEL BIADAP DAN TIDAK BERTANGGUNGJAWAB, DUNIA PERLU DESAK SERANGAN DIHENTIKAN

KUALA LUMPUR: Malaysia mengutuk sekeras-kerasnya tindakan Israel yang membuat serangan ke atas Gaza, Palestin sehingga menyebabkan kematian dan kecederaan awam termasuk kanak-kanak.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, tindakan Israel adalah biadap serta amat tidak bertanggungjawab.

“Kami menyeru seluruh rakyat termasuk masyarakat dunia untuk mengutuk tindakan Israel dan menggesa agar serangan tersebut dihentikan.

“Sebagai tanda solidariti kepada umat Islam di Gaza, Palestin, masjid-masjid utama di bawah seliaan Jabatan Kemajuan Islam Malaysia (JAKIM) iaitu Masjid Negara, Masjid Putra dan Masjid Tuanku Mizan Zainal Abidin telah diarah untuk membacakan Teks Khutbah Jumaat bertemakan “Solidariti Bersama Umat Islam Palestin”.

“Masjid dan surau Jumaat di bawah pentadbiran Jabatan Agama Islam Wilayah Persekutuan (JAWI) telah diminta untuk melaksanakan perkara yang sama,” katanya dalam kenyataan hari ini.

Tambahnya Solat Hajat dan bacaan Qunut Nazilah akan dilaksanakan selepas Solat Jumaat di masjid-masjid utama Jabatan Kemajuan Islam Malaysia (JAKIM) termasuk seluruh masjid dan surau Jumaat di Wilayah Persekutuan.

Pihak Majlis dan Jabatan Agama Islam Negeri-Negeri turut disyorkan membacakan Teks Khutbah Jumaat bertemakan isu Palestin dan melaksanakan Solat Hajat serta bacaan Qunut Nazilah di masjid dan surau Jumaat negeri masing-masing.

“Sebagai tanda kebersamaan dan kesatuan, Jabatan Perdana Menteri (Hal Ehwal Agama) telah mengarahkan JAKIM untuk melancarkan kutipan khas untuk membantu umat Islam di Palestin,” katanya.

Mohd Na’im turut menggesa umat Islam mendoakan keselamatan dan kesejahteraan kepada saudara-saudara kita di Palestin. — AlHijrah Online


JOHOR KEKAL LARANGAN JUAL VAPE

JOHOR BAHRU: Kerajaan Johor mengekalkan larangan penjualan vape di negeri itu sebagaimana yang telah diputuskan sejak 1 Jan 2016, menurut Pengerusi Jawatankuasa Perumahan dan Kerajaan Tempatan negeri Datuk Mohd Jafni Md Shukor.

Beliau berkata pendirian yang dibuat menerusi Mesyuarat Majlis Kerajaan Negeri sejak tujuh tahun lepas itu kekal meskipun kerajaan pusat telah mewartakan duti eksais bagi cecair atau gel mengandungi nikotin vape mulai Sabtu lepas.

Katanya kerajaan negeri telah mengenakan syarat bagi permohonan lesen di bawah pihak berkuasa tempatan (PBT) dengan tidak membenarkan penjualan vape di premis perniagaan sejak larangan itu dibuat.

“Kita faham di peringkat pusat sudah ada kebenaran (cukai bagi cecair vape), jadi kita tunggu arahan seterusnya daripada kerajaan Persekutuan.

“Setakat ini, kita tidak mendapat hitam putih dari segi arahan tentang pengharaman vape, tetapi di peringkat kerajaan Johor kita masih menggunakan dasar keputusan (larangan) yang lama pada 2016,” katanya kepada pemberita ketika menyertai Program Singgah Sahur 2023 Kelab Media Johor (KMJ) awal pagi tadi.

Turut hadir Pengerusi Jawatankuasa Kesihatan dan Perpaduan negeri Ling Tian Soon, Pengerusi Jawatankuasa Pendidikan, Penerangan dan Komunikasi negeri Norlizah Noh dan Presiden KMJ Mohamad Fauzi Ishak.

Mohd Jafni berkata demikian ketika diminta mengulas mengenai cukai bagi kandungan nikotin pada kadar 0.40 sen setiap milimeter yang dikenakan kerajaan pada 1 April lepas dan pendirian kerajaan negeri mengenai larangan penjualan vape.

Sementara itu, mengenai operasi bazar Ramadan pula, Mohd Jafni berkata pihaknya meluluskan sebanyak 13,175 tapak bazar Ramadan melibatkan 235 lokasi di bawah pentabdiran PBT Johor tahun ini.

Setakat ini hanya operasi bazar Ramadan di bawah Majlis Bandaraya Pasir Gudang (MBPG) dan Majlis Perbandaran Batu Pahat (MPBP) kurang mendapat sambutan terutama di lokasi baharu, manakala Majlis Bandaraya Johor Bahru (MBJB) pula melibatkan isu warga asing berniaga secara haram.

“Kita tidak mengeluarkan lesen untuk peniaga warga asing, kecuali dia bekerja dengan orang tempatan dan lesen di bawah nama majikan mereka. Hanya di MBJB sahaja alami isu ini dan tindakan penutupan oleh penguat kuasa telah diambil,” katanya.

Terdahulu, Mohamad Fauzi berkata KMJ mengedarkan 400 pek makanan kepada Polis Diraja Malaysia, Jabatan Bomba dan Penyelamat Malaysia (JBPM), petugas Hospital Sultanah Aminah, pekerja pembersihan SWM Environment serta ahli kelab KMJ bagi penganjuran program tersebut yang memasuki edisi kesembilan.

Beliau berkata empat lokasi dikunjungi KMJ semasa program tersebut iaitu Sifar Kilometer, HSA, Markas Polis Marin Tampoi serta ibu pejabat JBPM Johor, di sini.–AlHijrah Online


Doktor Palestin ditahan zionis

RAMALLAH, 25 Mac – Pasukan
keselamatan Israel menahan seorang doktor Palestin di kawasan kejiranan Tel
Rumeida di Tebing Barat, semalam.

Sinar Harian melaporkan daripada sumber
tempatan berkata, doktor terbabit dikenali sebagai Suzan Al-Sulaima telah
ditahan selama hampir sejam berhampiran pos pemeriksaan Kota Lama Hebron.

Ia menambah, doktor terbabit
kemudian dibawa ke lokasi tidak diketahui.

Malah, alasan penahanannya juga
tidak jelas.

Difahamkan, Tel Rumeida terletak
di dalam kawasan H2 yang ditadbir sepenuhnya oleh tentera Isreal.

Penduduk Palestin yang menetap di
kawasan H2 sering berdepan karenah birokrasi Zionis apabila terpaksa melalui
hampir 20 pos pemeriksaan termasuk jika mahu memasuki Masjid Ibrahimi.

Manakala, pendatang Yahudi diberi
kebebasan seperti memandu kenderaan dan membawa senjata api.


FAMA, PPNJ BEKAL 80 TAN BERAS TEMPATAN TAMBAHAN KEPADA JOHOR

JOHOR BAHRU: Lembaga Pemasaran Pertanian Persekutuan (FAMA) dan Pertubuhan Peladang Negeri Johor (PPNJ) membekalkan sebanyak 80 tan beras tempatan tambahan bagi mengatasi masalah kekurangan bekalan di negeri itu.

Pengerusi Jawatankuasa Pertanian, Industri Asas Tani dan Kemajuan Luar Bandar negeri Datuk Zahari Sarip berkata langkah intervensi beras itu disampaikan secara berperingkat bermula semalam hingga akhir minggu ini.

Beliau berkata bekalan makanan ruji itu diedarkan melalui empat pusat pengumpulan iaitu di Johor Bahru, Simpang Renggam, Batu Pahat dan Tangkak.

“Memang kita hadapi sedikit cabaran mengenai bekalan beras…(bagaimanapun), kerajaan negeri sedang menyusun program untuk membantu rakyat, iaitu kita akan lihat apa yang dijalankan (kerajaan) pusat kemudian disambung kerajaan negeri,” katanya kepada pemberita selepas menghadiri Kursus Peningkatan Ekonomi Madani Peladangnita negeri 2023 di PPNJ di sini hari ini.

Zahari berkata kerajaan negeri turut merancang pelbagai inisiatif lain bagi memastikan masalah bekalan beras tempatan itu tidak berpanjangan.

“Kita melihat keberkesanan langkah intervensi yang dilakukan kerajaan pusat, dan sekiranya ia terbukti berkesan, kerajaan negeri akan turut bantu,” katanya.

Sementara itu, Zahari memaklumkan terdapat 900 pesawah melibatkan 10 lokasi merangkumi sawah padi seluas 2,254 hektar, di negeri ini.

“Daerah berkenaan termasuk Tangkak dengan keluasan 842.97 hektar; Muar (364.22 hektar); Mersing (549.38 hektar); Batu Pahat (141.70 hektar) dan Kluang (356.12 hektar).

“Bagi musim menuai antara 2021 dan 2022 pula, Johor mengeluarkan 6,225 tan metrik padi, peningkatan sebanyak 30.1 peratus berbanding musim menuai tahun sebelumnya,” katanya.

Menurut beliau, meskipun sawah padi di Johor dikategorikan sebagai sawah padi di luar jelapang, kerajaan negeri tetap fokus menjalankan pelbagai inisiatif bagi meningkatkan produktiviti pengeluarannya. –AlHijrah Online


TV ALHIJRAH DINOBAT MEDIA ISLAM BERTANGGUNGJAWAB

PUTRAJAYA: TV Alhijrah dinobat penerima Media Islam Bertanggungjawab sempena Global Halal Excellence Awards (GHEA) 2020 dan Global Business Leadership Award (GBLA) 2020.

Ketua Pegawai Eksekutif TV AlHijrah Namanzee Harris berkata penganugerahan itu hasil usaha tenaga kerja yang memainkan peranan dan tanggungjawab menghasilkan rancangan yang sesuai ditonton pelbagai lapisan masyarakat.

“Kita bersyukur dan berterima kasih kerana hasil usaha tenaga kerja di TV Alhijrah di bilik berita, jabatan penerbitan, jualan media, kejuruteraan dan yang lain.

“Kita diperakui sebagai media yang memainkan peranan dan tanggungjawab untuk memberikan hiburan yang bersempadan di samping dakwah yang berterusan, alhamdulillah,” katanya.

Anugerah pada Selasa (29 September) anjuran Asia Pacific Business Council For Sustainability And The Leadership Post itu turut dihadiri Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof.

Majlis anugerah yang pertama kali dianjurkan itu dibuat bagi mengiktiraf usahawan dan organisasi yang cemerlang dan lestari di peringkat global. — AlHijrah Online


ARAB SAUDI SETUJU SIMPOSIUM PERDANA HAJI DIBAWA KE MALAYSIA

MAKKAH: Arab Saudi secara dasarnya bersetuju dengan cadangan Malaysia untuk mengadakan Simposium Perdana Haji di peringkat rantau Asia Tenggara.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata Menteri Haji dan Umrah Arab Saudi Dr Tawfiq Fauzan Muhammed Al Rabiah telah memberikan respons positif dan sedia bekerjasama berhubung perkara itu.

“Saya dah maklumkan kepada beliau menerusi WhatsApp cadangan saya untuk membawa simposium ini ke Malaysia dan pada dasarnya beliau bersetuju dan akan memberikan kerjasama sekiranya Malaysia berhasrat mengadakan simposium di peringkat rantau Asia Tenggara,” katanya kepada pemberita selepas melancarkan program kebersihan Masyair di sini.

Beliau berkata perkara itu akan dibincangkan secara lebih lanjut termasuk dengan pihak Tabung Haji (TH) dalam merealisasikan penganjuran simposium berkenaan.

Simposium Perdana Haji yang dianjurkan secara tahunan di Arab Saudi menghimpunkan cendekiawan dan pakar dari seluruh dunia untuk berkongsi pengetahuan, penemuan penyelidikan dan amalan terbaik dalam semua aspek ibadat haji.

Sementara itu, Mohd Na’im memberikan penilaian lima bintang terhadap perkhidmatan TH dalam memastikan keselamatan dan keselesaan jemaah haji Malaysia di Tanah Suci.

Katanya pada tahun ini sahaja, TH memperkenalkan 25 inisiatif termasuk program Ziarah Rahmah, e-Bimbingan Haji dan menggunakan teknologi terkini bagi ujian makmal perubatan sebagai nilai tambah kepada perkhidmatan sedia ada. —AlHijrah Online


TUN MAHATHIR POSITIF COVID-19, DIMASUKKAN KE IJN

KUALA LUMPUR: Bekas Perdana Menteri Tun Dr Mahathir Mohamad disahkan positif COVID-19, pagi tadi.

Menurut kenyataan yang dikeluarkan Pejabat Dr Mahathir, beliau telah dimasukkan ke Institut Jantung Negara (IJN) bagi pemantauan buat beberapa hari atas nasihat pasukan kesihatan.–AlHijrah Online.


HALANG ADIK BERCINTA, TEMAN LELAKI BAKAR KERETA ABANG

KLANG: Gara-gara dihalang untuk bercinta, seorang lelaki bertindak membakar kereta abang teman wanitanya di Taman Menara Maju, di sini, pada Selasa lepas.

Lapor Sinar Harian, menurut Ketua Polis Daerah Klang Selatan, ACP Shamsul Amar Ramli, pengadu menyedari kejadian tersebut dalam jam 2.30 pagi selepas dimaklumkan jirannya bahawa suspek telah membakar kereta miliknya jenis Honda City.

“Bertindak hasil laporan yang dibuat pengadu berusia 25 tahun itu, suspek berjaya ditahan kira-kira jam 7 petang di Telok Panglima Garang, Kuala Langat pada hari yang sama.

“Polis turut merampas sebuah kereta jenis Toyota Vios untuk tindakan lanjut,” katanya.

Shamsul Amar berkata, hasil daripada soal siasat mendapati suspek mengaku melakukan kes tersebut akibat tidak berpuas hati dengan pengadu.

Menurutnya, suspek mendakwa dirinya dihalang dan dimarahi oleh pengadu kerana bercinta dengan adik pengadu.

“Suspek juga mendakwa dia bukan diupah oleh mana-mana geng kongsi gelap dan tindakan membakar kereta itu hanya kerana tidak berpuas hati dengan pengadu,” katanya.

Kes masih dalam siasatan dan suspek direman selama lima hari sehingga 3 April untuk siasatan di bawah Seksyen 435 Kanun Keseksaan.–AlHijrah Online


MAYAT LELAKI LEMAS KETIKA MEMANCING DITEMUKAN PAGI TADI

KUALA KRAI: Seorang lelaki berusia 31 tahun yang dipercayai dibawa arus deras ketika memancing di Sungai Lebir, di sini Ahad lepas, ditemukan lemas pada pukul 7.24 pagi tadi.

Ketua Polis Daerah Kuala Krai Supt Suzaimi Mohamed berkata mayat Mohd Zulkifli Salleh yang berasal dari Kampung Slow Machang, Sungai Sok itu dijumpai oleh pasukan polis dan bomba dalam keadaan terapung pada jarak 1.2 kilometer (km) dari lokasi kejadian.

“Dalam kejadian pukul 4.05 petang Ahad, kami telah menerima aduan berkenaan kejadian seorang lelaki yang dipercayai lemas di Sungai Lebir, Manek Urai. Mangsa dikatakan sedang memancing dan mandi bersama tiga rakannya di sungai berkenaan.

“Operasi mencari dan menyelamat (SAR) telah dijalankan selama tiga hari dengan bantuan bomba, Angkatan Pertahanan Awam Malaysia (APM) dan penduduk kampung sekitar sebelum mayat mangsa ditemukan pagi tadi,” katanya dalam kenyataan hari ini.

Beliau berkata mayat mangsa dihantar ke Hospital Sultan Ismail Petra Kuala Krai untuk bedah siasat dan proses selanjutnya.–AlHijrah Online


PH DAKWA PEROLEH MAJORITI MUDAH BENTUK KERAJAAN

PETALING JAYA: Pengerusi Pakatan Harapan (PH) Datuk Seri Anwar Ibrahim mendakwa gabungan itu telah mempunyai bilangan kerusi yang cukup untuk membentuk kerajaan Persekutuan yang baharu.

Beliau berkata PH telah mencapai persefahaman dengan beberapa pihak bagi memperoleh majoriti melebihi 112 kerusi namun tidak mendedahkan rakan kerjasama yang menyokong gabungan itu untuk membentuk kerajaan.

“PH telah membentuk blok terbesar dalam kedudukan kerusi di Parlimen bersama MUDA dan kami mendapati tiada parti lain yang memperoleh majoriti mudah.

“Inilah gabungan pertama daripada blok terbesar yang telah memperoleh jumlah mencukupi untuk bentuk kerajaan dengan suara majoriti,” katanya pada sidang media di sini pagi ini.

Anwar juga menolak kenyataan Pengerusi Perikatan Nasional Tan Sri Muhyiddin Yassin bahawa gabungan politik itu berjaya membentuk kerajaan.

“Itu tidak terjadi, ia adalah mustahil kerana kami mempunyai angka dan akan memaklumkan kepada Istana Negara,” katanya.

Ditanya bila dokumen pembentukan kerajaan PH akan dihantar ke Istana Negara, beliau berkata perkara itu akan dibuat sebaik sahaja ia dilengkapkan. –AlHijrah Online


PENIAGA DIINGATKAN BERETIKA, TOLAK ANSUR ELAK PERSELISIHAN DENGAN PELANGGAN

JOHOR BAHRU: Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid hari ini mengingatkan peniaga supaya sentiasa beretika dalam mengendalikan pelanggan dan bertolak ansur bagi mengelak berlaku perselisihan faham.

Beliau ketika mengulas mengenai video tular antara peniaga sebuah restoran dan pelanggan di Melaka baru-baru ini berkata peniaga perlu mempunyai kesabaran dan kejadian seperti yang berlaku di dalam video itu tidak seharusnya berlaku.

Menurut Rosol, ini kerana etika dan adab yang baik dalam perniagaan menjadi cerminan budaya dan masyarakat negara ini selain hak pelanggan untuk mendapatkan khidmat terbaik daripada peniaga.

“Sebagai peniaga perlu ada etika sebab bagi pelanggan… pelanggan adalah raja, apa sahaja yang dibuat pelanggan peniaga perlu bersabar,” katanya kepada pemberita selepas Program Jualan Keluarga Malaysia (PJKM) di Lotus Tebrau di sini hari ini.

Rosol berkata kejadian itu juga diharapkan bukan sahaja menjadi pengajaran kepada peniaga terbabit malah orang ramai.

“Kita tidak ada akta yang boleh kompaun (peniaga sekiranya pelanggan dilayan secara kasar) dan sebagainya.

“Cuma kita berharap semua orang kena banyak bersabar… dia (peniaga) mungkin mengalami tekanan disebabkan Perintah Kawalan Pergerakan (sebelum ini) dengan keadaan harga barang dan masalah lain, (sebab itu) yang penting banyak bersabar,” katanya.

Terdahulu, tular satu rakaman video berdurasi 51 saat menerusi media sosial dipercayai dirakam seorang pelanggan di restoran itu yang memaparkan peniaga terbabit menggunakan perkataan kasar terhadapnya.

Semalam, Pengerusi Jawatankuasa Perpaduan Hubungan Masyarakat, Tenaga Kerja dan Hal Ehwal Pengguna Negeri Melaka Ngwe Hee Sem mengunjungi restoran itu dan menasihatkan pemiliknya selain menekankan meskipun Melaka terkenal dengan lenggok bahasa yang agak kasar, ia tidak boleh dijadikan alasan sehingga mencalarkan imej negeri itu.

Mengenai bekalan barangan asas sempena Aidiladha, Rosol berkata orang ramai tidak perlu gusar kerana bekalan termasuk ayam dan daging dijamin mencukupi bagi menampung permintaan.

“Maklumat yang kita terima daripada Kementerian Pertanian dan Industri Makanan, rakyat tidak perlu bimbang sama ada bekalan ayam atau daging, ia mencukupi pada Aidiladha nanti, itu tiada isu,” katanya.

Mengenai PJKM, beliau berkata setakat hari ini, program yang bermula sejak Disember lepas di 1,702 lokasi di seluruh negara itu telah merekodkan hasil jualan mencecah RM54 juta.–AlHijrah Online


Rakyat Malaysia menjadi pelarian di Australia?

AGAK memeranjatkan apabila
Pesuruhanjaya Tinggi Australia ke Malaysia, Andrew Goledzinowski mendedahkan
terdapat 33,000 rakyat Malaysia yang memohon status pelarian di Australia pada
ketika ini.

Tidak menghairankan jika rakyat
Malaysia membuat permohonan untuk berhijrah ke Australia kerana negara tersebut
merupakan antara destinasi negara popular untuk menetap. Setakat ini terdapat
lebih dari 180,000 rakyat Malaysia yang telah menetap di Australia melalui
proses penghijrahan. Malah rakyat Malaysia merupakan kesembilan terbesar dalam
kumpulan pendatang di Australia.

Secara asasnya, jumlah rakyat sesebuah negara yang memohon status pelarian di negara asing adalah manifestasi adanya kemudaratan di negara asal mereka.

Ini adalah kerana individu yang mempunyai status pelarian lazimnya bertindak meninggalkan negara asal untuk mengelak kemudaratan, sama ada kemudaratan dari faktor ekonomi, politik atau bencana semula jadi. Contohnya, rakyat Myanmar keturunan Rohingya berhijrah ke Malaysia kerana mereka diperlaku dengan kejam di negara asal mereka.

Menjadi kemusykilan apakah ada kebenaran statistik yang didedahkan oleh Pesuruhanjaya Tinggi Australia itu, kerana angka 33,000 mengambarkan keadaan negara yang tidak selamat bagi kumpulan yang membuat permohonan status pelarian tersebut.

Ini adalah kerana permohonan status pelarian ini bersamaan dengan permohonan perlindungan dari ancaman atau lebih dikenali sebagai permohonan suaka dan Australia diminta untuk menyediakan perlindungan tersebut.

Tetapi rupa-rupanya rakyat Malaysia yang teringin menjadi pelarian di Australia itu sebenarnya bukan lari dari kemudaratan di Malaysia, tetapi telah berada di Australia melebihi dari apa yang ditetapkan dalam visa mereka.

Untuk mengelak pihak berkuasa Australia mengusir mereka keluar secara perundangan, permohonan status pelarian dan suaka dibuat. Ini kerana mengikut perundangan migran Australia, pemohon status pelarian tidak boleh diusir selagi keputusan permohonan tersebut dalam proses penelitian.

Lompong perundangan migran Australia ini telah disalah guna demi untuk  kepentingan diri sendiri. Senario sebegini menyusahkan pihak berkuasa  Australia kerana agak sukar untuk mereka membezakan permohonan yang ada  asas dengan permohonan yang tidak sepatutnya berlaku.

Malaysia juga mendapat tempias yang
tidak baik kerana secara sekilas pandang terhadap angka permohonan status
pelarian rakyat Malaysia yang begitu besar, sudah pasti ia akan memberi
persepsi bahawa ada sesuatu yang tidak kena di negara kita. Rakyat Malaysia
yang terbabit ini besar kemungkinan tidak mahu menetap di Australia
selama-lamanya tetapi mencuri peluang dari kelompongan itu untuk tinggal dan bekerja
secara tidak sah dalam jangka masa yang lebih lama.

Fenomena ini bukan sahaja memberi
persepsi yang tidak betul mengenai keadaan sebenar di Malaysia, tetapi besar
kemungkinan kerajaan Australia akan mengambil tindakan susulan untuk mengekang
salah guna proses permohonan status pelarian ini. Ini kerana permohonan visa
Australia untuk rakyat Malaysia dilakukan di atas talian dan kelulusannya
adalah cepat dan mudah.

Kemudahan ini dianggap sebagai
keistimewaan yang disediakan oleh Australia kepada rakyat Malaysia bermula dari
tahun 1990 lagi. Apakah Canberra akan mengetatkan lagi proses permohonan visa
rakyat Malaysia selepas ini demi untuk mengelak terlalu ramai yang berada di
Australia melebihi had yang dibenarkan dalam visa? Ada kemungkinannya ia akan
terjadi.

Jika ini berlaku, perbuatan
segelintir rakyat Malaysia yang hanya mementingkan diri sendiri itu akan
menyusahkan sebahagian besar rakyat Malaysia yang lain kerana Australia adalah
antara destinasi popular untuk rakyat Malaysia melancong.

Tetapi menarik juga apabila Timbalan Menteri Luar Negeri Datuk Marzuki Yahya mendedahkan dari Julai 2018 hingga April 2019 terdapat 4,973 permohonan visa perlindungan (berbeza dengan visa melancong atau perniagaan) dari rakyat Malaysia.

Di antara sebab popular mengapa visa perlindungan dipohon oleh kumpulan rakyat Malaysia ini antaranya ialah kerana tekanan keluarga dan juga amalan diskriminasi disebabkan status bangsa dan agama masing-masing.

*Dr Azmi Hassan adalah Geostrategis Universiti Teknologi Malaysia (UTM)  PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


HIMPUNAN BESAR-BESARAN UNTUK TUMBANGKAN KERAJAAN TIDAK BENAR – POLIS

KUALA LUMPUR: Polis mengesahkan dua kenyataan yang ditularkan menerusi media sosial berkenaan akan berlakunya perhimpunan besar-besaran di ibu negara untuk menumbangkan kerajaan yang sedia ada adalah tidak benar.

Ketua Polis Daerah Dang Wangi ACP Noor Dellhan Yahaya berkata tahap keselamatan semasa terkawal, dan sehubungan itu orang ramai dinasihati agar tidak menyebar atau berkongsi lanjut tentang kenyataan itu, menerusi mana-mana platform media sosial.

“Orang ramai juga diingatkan agar sentiasa berhati-hati dan tidak mengeluarkan sebarang kenyataan yang boleh membangkitan kegusaran awam. Perbuatan tersebut boleh dikenakan tindakan undang-undang kepada sesiapa sahaja yang terlibat.

“Tindakan tegas akan diambil kepada mana-mana pihak yang berniat ingin menimbulkan kegusaran awam,” katanya dalam kenyataan di sini.

Semalam, tular di media sosial dua kenyataan yang hampir sama mendakwa bakal berlaku satu perhimpunan besar-besaran oleh orang Melayu di ibu negara, bertujuan menumbangkan kerajaan semasa. –AlHijrah Online


San Francisco larang jualan rokok elektronik

SAN FRANCISCO – San Francisco
menjadi bandar pertama di Amerika Syarikat (AS) melarang penjualan dan
pengeluaran rokok elektronik (e-rokok).

Badan perundangan bandar tersebut semalam sebulat suara meluluskan ordinan yang
menurut para penyokong amat perlu susulan kesan terhadap kesihatan awam akibat
peningkatan penggunaan e-rokok dalam kalangan golongan muda.

Menurut ordinan terbabit, produk e-rokok yang dijual di kedai
atau dalam talian di San Francisco memerlukan kelulusan daripada pihak berkuasa
kesihatan persekutuan, yang tidak wujud buat masa ini.

Sinar Harian yang memetik laporan
AFP menyatakan pihak berkuasa kesihatan AS bimbang ekoran peningkatan
populariti e-rokok yang membolehkan penggunanya menyedut cecair nikotin yang
selalunya berperisa buah-buahan.

Sementara itu, Datuk Bandar San
Francisco, London Breed yang mempunyai tempoh 10 hari untuk menandatangani undang-undang
tersebut mengesahkan akan berbuat demikian.

“Kita perlu bertindak demi
melindungi kesihatan golongan muda San Francisco dan mengelakkan generasi
seterusnya daripada menjadi ketagih terhadap produk ini,” kata Breed.

Menurutnya, syarikat e-rokok
menyasarkan anak muda dalam iklan dan menjadikan mereka ketagih terhadap produk
nikotin.

Jumlah anak muda AS yang
menggunakan e-rokok meningkat 1.5 juta pada tahun lalu dengan kira-kira 3.6
juta pelajar sekolah menengah dan sekolah tinggi menggunakan produk vaping.


PROGRAM PENGARUH UMAT ISLAM MINAT AGAMA LAIN SALAH DI SISI UNDANG-UNDANG

SHAH ALAM: Program yang dibuat untuk memujuk atau mempengaruhi mana-mana orang Islam untuk cenderung atau minat kepada agama bukan Islam dilarang di Selangor dan menjadi satu kesalahan di bawah Enakmen Ugama Bukan Islam (Kawalan Pengembangan Di Kalangan Orang Islam) 1988.

Pengerusi Majlis Agama Islam Selangor (MAIS) Tan Sri Abdul Aziz Mohd Yusof berkata demikian merujuk kepada iklan dan risalah yang diedarkan melalui media sosial dan elektronik baru-baru ini berkenaan program “Projek Artikel 11 Jom Ziarah” anjuran Impact Malaysia di bawah Kementerian Belia dan Sukan (KBS).

Menurutnya, program itu menjemput para belia di Malaysia yang berminat untuk mengetahui dengan lebih lanjut mengenai pelbagai agama berlainan termasuk acara di Gereja The Church of Our Lady of Lourdes, Klang esok.

“Daripada penelitian kepada iklan dan risalah yang diedarkan ini, MAIS berpandangan program ini mempunyai unsur-unsur bagi menarik minat belia khususnya belia Islam untuk mempelajari atau menimba ilmu berkaitan dengan agama selain Islam.

“Jika program begini dibenarkan untuk dianjurkan, ia boleh mempengaruhi pemikiran para belia Islam secara halus dan tanpa disedari untuk cenderung atau tertarik dengan agama selain Islam yang sedang dianuti oleh mereka,” katanya dalam kenyataan hari ini.

Abdul Aziz berkata MAIS berpendirian bahawa kesefahaman, toleransi dan perpaduan masyarakat sangat penting untuk memastikan keharmonian dan keamanan Malaysia.

Bagaimanapun, beliau memaklumkan program mempelajari agama lain selain Islam di gereja atau rumah ibadat agama lain memerlukan kawalan dan sekatan tertentu untuk memastikan tiada elemen memujuk orang Islam terpengaruh dan minat dengan agama lain selain Islam, selain tiada penglibatan orang Islam dalam ritual agama lain.

Katanya, pihaknya turut mengambil maklum kenyataan terbaharu Menteri Belia dan Sukan Hannah Yeoh di Parlimen bahawa program yang asalnya terbuka kepada semua orang kini ditukar dan dihadkan kepada para belia bukan Islam sahaja.

“Namun semakan MAIS setakat ini mendapati bahawa risalah dan iklan yang diedarkan di media sosial dan elektronik masih tidak dipinda bagi menunjukkan program ini dikhaskan hanya untuk orang bukan Islam.

“MAIS menasihatkan mana-mana penganjur sama ada daripada sektor awam, badan bukan kerajaan (NGO) atau badan lain yang berhasrat mengadakan aktiviti dan program atas dasar perpaduan dan keharmonian perlu lebih berhati-hati dan menjaga sensitiviti umat Islam dan masyarakat di negara kita,” katanya. — AlHijrah Online


SINDIKET KETUM GUNA KENDERAAN PERDAGANGAN SELUDUP BEKALAN

GERIK: Menggunakan kenderaan perdagangan dengan nombor pendaftaran palsu.

Itu taktik licik digunakan sindiket pengedaran ketum bagi menyeludup bahan terlarang tersebut.

Helah itu bagaimanapun terbongkar selepas polis daerah Gerik mematahkan cubaan menyeludup empat tan daun ketum bernilai RM120,000 di sekatan jalan raya (SJR) di Kilometer 9, Jalan Raya Timur Barat (JRTB), Gerik-Jeli berhampiran Sungai Lebey, kelmarin.

Ketua Polis Daerah Gerik, Superintenden Zulkifli Mahmood berkata, polis menahan sebuah lori tiga tan dipandu lelaki berusia 31 tahun ketika pemeriksaan pada pukul 7 petang.

“Hasil pemeriksaan ke atas lori itu polis telah menjumpai 400 bungkus plastik hitam berisi 4,000 kg daun ketum dengan nilai pasaran dianggarkan berjumlah RM120,000.

“Modus operandi yang telah kita kenal pasti yang dilakukan oleh penjenayah ini adalah mereka menggunakan lori perdagangan bagi mengaburi pihak berkuasa, seolah-olah mereka menjalankan aktiviti perdagangan,” katanya.

Beliau berkata demikian dalam sidang akhbar di Ibu Pejabat Polis Daerah (IPD) Gerik, hari ini.

Menurut Superintenden Zulkifli, sindiket terbabit didapati turut mengupah tonto yang berperanan sebagai pemberi maklumat dan berada di sekitar kawasan sjr untuk memerhati pergerakan pihak berkuasa.

“Siasatan ke atas pemandu berasal dari Kelantan itu mendedahkan terdapat lagi dua lelaki dipercayai tonto menaiki kenderaan pacuan empat roda jenis Ford Ranger.

“Berdasarkan maklumat itu, kita telah mengesan dan mengekori kenderaan berkenaan sejauh 30 kilometer sebelum ia terbabas di tepi jalan dekat Banding,” katanya.

Siasatan juga mendapati sindiket itu juga merancang menukar pemandu lori dan nombor pendaftaran kenderaan selepas SJR sebelum mereka memasuki Kelantan.

Ujar beliau, bekalan daun ketum itu diambil dari Kedah untuk dibawa ke Kelantan sebelum diagihkan ke kawasan tertentu bagi pasaran tempatan.

Superintenden Zulkifli berkata, pemandu lori dan dua tonto masing-masing berusia 43 dan 35 tahun telah ditahan.

Ketiga-tiga suspek kini direman empat hari bermula semalam sehingga Ahad ini untuk siasatan mengikut Seksyen 30(3) Akta Racun 1952.- AlHijrah Online / Hamimah Hamid


Lima negara Eropah tolak resolusi iktiraf Bukit Golan

NEW YORK, 27 Mac – Lima negara
Kesatuan Eropah yang juga anggota Majlis Keselamatan Pertubuhan Bangsa-Bangsa
Bersatu (UNSC), menolak keputusan Presiden Amerika Syarikat (AS) Donald Trump,
mengiktiraf Bukit Golan sebagai milik Israel.

Sinar Harian memetik laporan AFP
menyebutkan Belgium, Britain, Perancis, Jerman dan Poland sepakat dengan
pendirian Bukit Golan kekal sebagai wilayah Syria yang diduduki Israel, sejajar
dengan undang-undang antarabangsa yang termaktub dalam resolusi PBB.

“Kami tidak mengiktiraf
kedaulatan Israel ke atas semua wilayah yang didudukinya termasuk Bukit Golan
sejak Jun 1967,” kata Duta Belgium, Pesteen de Buytswerve kepada wartawan,
ditemani empat duta lain.

Kelima-lima negara Eropah
berkenaan turut menzahirkan kebimbangan berhubung konflik baharu yang mungkin
tercetus di Timur Tengah akibat keputusan Trump itu.

Dalam pada itu, terdapat tiga
resolusi Majlis Keselamatan yang menuntut pengunduran rejim Israel dari Bukit
Golan yang dirampas dari Syria ketika Perang Enam Hari pada 1967.

Terdahulu, Trump menandatangani
deklarasi di mana AS mengiktiraf Bukit Golan sebagai milik rejim Israel.

Menurut pemangku jawatan duta AS
Jonathan Cohen, keputusan Washington dibuat atas dasar mahu menentang kekejaman
Presiden Bashar al-Assad dan Iran.


SOLAT JUMAAT DI PERKARANGAN MASJID DIBENARKAN

KUALA LUMPUR: Kerajaan hari ini memberi kebenaran untuk solat Jumaat diadakan di perkarangan masjid atau surau Jumaat sekiranya jumlah jemaah telah mencapai had maksima 1/3 masjid atau surau.

Menteri Kanan (Keselamatan) Datuk Seri Ismail Sabri Yaakob berkata jemaah yang dibenarkan solat di perkarangan masjid atau surau perlu kekal menjaga penjarakan sosial.

“Kita setuju selain daripada 1/3 dalam masjid kita benarkan bersembahyang di perkarangan masjid dengan syarat ada penjarakan sosial.

“Di luar bukan kawasan tertutup kita benar mereka menambah jumlah di luar masjid tetapi syarat Prosedur Operasi Standard (SOP) masih sama,” katanya pada sidang media Perintah Kawalan Pergerakan Pemulihan (PKPP) di Putrajaya.

Sementara itu Ismail Sabri berkata masih tiada sebarang keputusan berhubung candangan solat Jumaat secara dua sesi.

Ismail Sabri berkata jika ada perkembangan terbaharu berhubung kebenaran solat Jumaat dua sesi ia akan diumumkan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri. – AlHijrah Online / Zaim Zamani


POLIS KESAN SUSPEK PUKUL PEMANDU LORI YANG TERBABIT KEMALANGAN MAUT

SHAH ALAM: Seorang pemandu lori treler cedera dibelasah oleh orang ramai susulan kemalangan maut membabitkan seorang murid perempuan yang membonceng motosikal bersama seorang wanita dan adik lelakinya di Kampung Telok Gong, Pelabuhan Klang, semalam.

Ketua Polis Daerah Klang Selatan, ACP Cha Hoong Fong, berkata pihaknya menerima laporan di Balai Polis Pandamaran daripada pemandu berkenaan pada jam 8.14 malam tadi menyatakan beliau dipukul pada kira-kira jam 11.30 pagi selepas kemalangan berkenaan.

Beliau memaklumkan semasa kejadian, pemandu tempatan berusia 36 tahun itu sedang memandu sebuah lori kontena bermuatan peralatan membuat paip, di Jalan Telok Gong sebelum kemalangan berlaku.

“Semasa melintas simpang Jalan Bawal, Telok Gong, secara tiba-tiba sebuah motosikal yang ditunggang oleh seorang wanita, bersama kanak-kanak perempuan berumur sembilan tahun dan lelaki berumur tujuh tahun, keluar dari persimpangan jalan lalu hilang kawalan dan terjatuh di atas jalan raya.

“Kanak-kanak perempuan tergilis oleh roda tayar belakang lori kontena berkenaan dan meninggal dunia di tempat kejadian. Penunggang dan pembonceng mengalami kecederan dan dirawat di Hospital Tengku Ampuan Rahimah (HTAR) Klang,” katanya, dalam kenyataan, hari ini.

Cha berkata setelah kemalangan berlaku, sekumpulan lelaki berkumpul di lokasi kejadian dan bertindak memukul pemandu lori hingga luka di pipi kanan, lebam mata, sakit di seluruh anggota badan selain memecahkan cermin hadapan lori tersebut.

Beliau berkata pemandu lori kemudiannya dibawa ke Hospital Tengku Ampuan Rahimah (HTAR) Klang untuk menerima rawatan dan Bahagian Siasatan Jenayah Ibu Pejabat Polis Daerah (IPD Klang) Selatan membuka kertas siasatan mengikut Seksyen 147 dan Seksyen 427 Kanun Keseksaan atas kesalahan melakukan rusuhan serta mendatangkan kecederaan dan kesalahan khianat terhadap harta benda.

Katanya, polis masih meneruskan usaha untuk mengesan dan menangkap suspek yang terbabit.

“Orang ramai yang mempunyai maklumat berkaitan kejadian ini atau suspek yang terlibat diminta untuk menyalurkannya terus kepada IPD Klang Selatan di talian 03- 33762222 atau mana-mana balai polis berhampiran,” katanya. — AlHijrah Online


IBU TUNGGAL JAGA IBUBAPA OKU LUMPUH SEJAK 18 TAHUN LALU

Ibunya hanya mampu mengetuk tin dan ayahnya pula hanya menggamit jika memerlukan sesuatu.

Ini kisah di pintu syurga bagaimana seorang anak, yang juga ibu tunggal dengan tiga anak, menjaga ibubapa OKU yang terlantar sejak 18 tahun lalu.

Ini kisah Zulina Osman, 34, dari Kodiang, Kedah yang menyayat hati ramai dan sempat dirakam kru Berita AlHijrah. — AlHijrah Online


Pembunuh pegawai JPJ dijatuhi hukuman gantung mandatori

KUALA TERENGGANU – Seorang tukang kayu dijatuhi hukuman gantung
mandatori oleh Mahkamah Tinggi Kuala Terengganu hari ini selepas didapati
bersalah membunuh seorang Pegawai Jabatan Pengangkutan Jalan (JPJ), tiga tahun
lalu.

Keputusan itu dibuat Hakim Datuk Abdul Wahab Mohamed kepada tertuduh, Mohd
Hafiz Mohamad, 32 tahun, kerana pembelaan gagal menimbulkan keraguan munasabah
terhadap kes di akhir pembelaan.

Berdasarkan pertuduhan, suspek didakwa membunuh Muhamad Shukri Husin,
34 tahun, dengan menikam mangsa menggunakan pisau sebanyak enam kali.

Perbuatan terhadap mangsa yang juga bakal abang ipar tertuduh itu
dilakukan di tempat letak kereta Kompleks Seri Iman, Kuala Terengganu pada 16 Oktober
2016.

Mohd Hafiz yang berniat mengahwini adik mangsa bernama Azlina, 27
tahun, telah bertindak sedemikian selepas berang apabila keluarga kekasihnya
membongkar rahsia bahawa dia merupakan suami orang.

Sebelum kejadian, mangsa yang bertugas di Pejabat JPJ Cawangan Pengkalan
Kubor bersama Azlina dan ahli keluarganya telah ke Pejabat Agama Islam Kuala Terengganu
bagi memeriksa status perkahwinan Mohd Hafiz.

Tertuduh dilihat menitiskan air mata selepas hukuman di bawah Seksyen
302 Kanun Keseksaan itu dijatuhkan terhadapnya.


WARGA EMAS BOLEH ‘WALK-IN’ UNTUK VAKSINASI BERMULA 17 JULAI

KUALA LUMPUR: Warga emas yang masih belum berdaftar atau sudah mendaftar tetapi belum mendapat janji temu vaksinasi dibenarkan untuk ‘walk-in’ ke Pusat Pemberian Vaksin (PPV) bermula 17 Julai (Sabtu).

Menteri Penyelaras Program Imunisasi COVID-19 Kebangsaan, Khairy Jamaluddin berkata, golongan tersebut boleh menerima vaksinasi di mana-mana Pusat Pemberian Vaksin (PPV) di Lembah Klang.

“Bagi warga emas yang telah menerima janji temu, mereka diminta agar hadir ke PPV mengikut tarikh janji temu yang telah diberikan.

“Kesemua janji temu yang telah diberikan sehingga kini adalah bertarikh sebelum 1 Ogos ini,” katanya.

Dalam perkembangan yang sama, Khairy yang juga Menteri Sains, Teknologi dan Inovasi memaklumkan bahawa Operasi Lonjakan Kapasiti Lembah Klang (Operation Surge Capacity for Klang Valley) dilaksanakan untuk memberi suntikan vaksin dos pertama kepada baki populasi dewasa di Selangor dan Kuala Lumpur, bermula 26 Julai hingga 1 Ogos depan.

Beliau menyeru kepada semua individu dewasa yang berumur 18 tahun ke atas di Lembah Klang untuk segera membuat pendaftaran bagi menjayakan operasi tersebut.—AlHijrah Online


Pusat Kusta Negara dicadang Tapak Warisan Unesco

KUALA LUMPUR – Kerajaan sedang dalam proses permohonan untuk  menjadikan Pusat Kawalan Kusta Negara (PKKN) sebagai Tapak Warisan Dunia Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (Unesco) yang kelima di Malaysia.

Menteri Pelancongan, Seni dan Budaya Datuk Mohammadin Ketapi berkata
PKKN kini berada dalam senarai ‘tentative’ yang telah dihantar ke Unesco
 pada 17 Januari lepas serta mula dipaparkan di laman webnya pada 12
Februari lalu.

“Pihak kami komited dalam mengangkat PKKN sebagai tapak warisan di bawah Akta Warisan Kebangsaan 2005 (Akta 645) dan  seterusnya ke peringkat dunia.

“Pencalonan PKKN sebagai Tapak Warisan Dunia Unesco akan memberi
sinergi tambahan kepada industri pelancongan negara sekiranya
pengiktirafan itu diperolehi kelak,” katanya dalam ucapan perasmian
Pameran Hope: Cerita Dari Lembah Harapan di Balai Seni Negara di sini,
semalam.

Teks ucapan beliau dibacakan oleh Timbalan Ketua Setiausaha (Kebudayaan) kementerian itu Saraya Arbi.

Mohammadin  berkata PKKN yang dibina pada 1930 menjadi pusat rawatan kusta kedua terbesar di dunia selepas Culion Leprosarium di Filipina yang turut menyimpan seribu satu kisah pesakit kusta.

“Selain itu, penempatan kaya dengan keindahan alam semula jadi ini telah mengundang ramai pengunjung di sini, justeru, sekiranya tapak ini diiktiraf oleh Unesco, ia akan dijadikan sebagai kawasan tumpuan pelancong,” katanya.

Ketika ini empat Tapak Warisan Dunia Unesco di Malaysia adalah Bandaraya  Melaka (Melaka) dan George Town (Pulau Pinang), Taman Kinabalu (Sabah),  Gunung Mulu (Sarawak) dan Lembah Lenggong, Perak.

Mohammadin berkata pihaknya bekerjasama dengan Kementerian Kesihatan Malaysia, khususnya Hospital Sungai Buloh dalam memelihara dan memulihara signifikan warisan serta nilai-nilai keunggulan sejagat  (Outstanding Universal Values) dalam menentukan keputusan pencalonan  PKKN sebagai tapak warisan dunia.

Pameran ‘Hope’: Cerita Dari Lembah Harapan bermula pada 8 April hingga 10 Jun di ‘Creative Space’, Balai Seni Negara bertujuan untuk memaparkan lukisan-lukisan asli karya bekas pesakit kusta, artifak-artifak berkaitan penempatan serta visual  rakaman sejarah lisan pesakit kusta bagi mengurangkan stigma masyarakat  terhadap mereka. – SINAR HARIAN


Teruskan amal sikap toleransi

KUALA LUMPUR –  Perdana Menteri, Tun  Dr Mahathir Mohamad menyeru rakyat Malaysia supaya terus mengamalkan sikap toleransi kerana ia adalah kunci kepada pembangunan dan keamanan negara.

Walaupun negara terdiri dari masyarakat berbilang kaum  dan agama, tiada permusuhan sesama sendiri sebaliknya bekerjasama meraikan bersama hari kebesaran masing-masing.

Beliau berkata demikan ketika berucap merasmikan Majlis  Rumah Terbuka  Malaysia (MRTM) Tahun Baharu Cina 2019 di Dataran Centrio di Seremban malam ini, menurut laporan Sinar Online yang memetik Bernama.

Beliau memberi contoh jumlah kehadiran ramai pada majlis itu menunjukkan perasaan persahabatan dalam kalangan rakyat Malaysia bukan terhad kepada pemimpin sahaja malah semua rakyat.

Membandingkan dengan rakyat kebanyakan negara lain yang menganut agama sama namun tidak dapat hidup aman kerana tiada sikap toleransi sehingga menyebabkan negara itu dilanda peperangan, beliau menyeru raykat di negara ini memperkukuh dan meneruskan sikap bertolak ansur ini.

Ini kerana keamanan dan  kemakmuran negara yang dinikmati rakyat ketika ini membolehkan masyarakat menyumbang kepada pembangunan negara dengan lebih pesat berbanding negara-negara lain.

“Sebab itu rakyat Malaysia mesti
bersyukur bukan kerana ada kelainan bangsa dan agama, tetapi sebaliknya
bersyukur kerana agama dan kaum-kaum yang lain dapat hidup rukun aman
damai dan dapat membangunkan negara dengan cara masing-masing,” katanya.


PEMILIK KEDAI LARANG BELI BARANG, DISKRIMINASI TERHADAP FRONTLINERS

CHANGKAT JERING: Pemilik perniagaan dan premis makanan diminta tidak bersikap negatif dan salah faham terhadap petugas barisan hadapan sehingga tidak membenarkan mereka untuk membeli barang keperluan atau makanan.

Menteri Besar Perak, Datuk Saarani Mohamad berkata, persepsi atau stigma salah itu tidak menunjukkan rasa hormat dan simpati kepada mereka yang bertungkus lumus memutuskan rantaian COVID-19.

“Ada beberapa buah kedai yang kita laporkan ada stiker dimana tidak membenarkan kakitangan Pusat Koreksional Kamunting (KEMTA).

“Itu satu penghinaan kepada mereka yang tidak bersalah, sebab yang datang barangkali dia bukan ada apa, yang kuarantin orang dalam penjara, yang keluar ini adalah petugas dan sebagainya dan sebahagiannya mereka yang telah tamat kuarantin,” katanya selepas meninjau sekatan jalan raya (SJR) di Plaza Tol Changkat Jering, Taiping.

Menurut Datuk Saarani, beliau menerima laporan wujud persepsi yang salah dalam kalangan masyarakat setempat terhadap petugas barisan hadapan sama ada anggota polis, bomba, kakitangan penjara atau sukarelawan Malaysia (RELA).

Tegas beliau, ia adalah sikap yang salah, memalukan serta menghina anggota pasukan beruniform tersebut. Tambahnya lagi, rakyat harus bersyukur dan lebih menghormati petugas barisan hadapan kerana mereka juga perlu keluar dan membeli makanan untuk keluarga.

Beliau mengulas mengenai laporan daripada Ibu Pejabat Polis (IPD) Daerah Taiping mengenai halangan yang dibuat di beberapa premis makanan serta kedai runcit sekita Taiping yang tidak membenarkan petugas Penjara Taiping serta KEMTA untuk masuk ke kedai mereka.

Ia susulan KEMTA yang dikenakan Perintah Kawalan Pergerakan Diperketatkan (PKPD) bermula 30 Disember hingga 12 Januari lalu. PKPD juga dilaksanakan di Penjara Taiping dan kuarters kakitangannya bermula dari 26 Januari hingga 8 Februari.—AlHijrah Online


JABATAN KESIHATAN NEGERI PERAK CARI WANITA INGKAR KUARANTIN

IPOH: Jabatan Kesihatan Negeri Perak (JKNP) sedang mengesan wanita memakai gelang pengesanan kuarantin Covid-19 yang gambarnya makan di sebuah medan selera tular di media sosial.

Pengarahnya, Datuk Dr Ding Lay Ming berkata, JKNP telah mengambil tindakan serta-merta menyiasat perkara itu sejurus ia tular.

“Pihak JKNP sedia maklum isu yang sedang tular itu. Seorang Individu Di Bawah Pengawasan  atau Person Under Surveillance (PUS) dikatakan gagal mematuhi arahan Perintah Pengawasan dan Pemerhatian Di Rumah (HSO) di rumah masing-masing.

“Jika hasil siasatan kita didapati berasas, tindakan sewajarnya termasuk perundangan akan diambil terhadap wanita itu,” katanya dalam kenyataan hari ini.

Kenyataan itu dikeluarkan sebagai respon daripada tindakan wanita terbabit yang tular hari ini, selepas dikatakan menikmati hidangan di sebuah medan selera difahamkan di Bandar Meru Raya di Ipoh. — AlHijrah Online / Hamimah Hamid


PKPD DI KAWASAN PASAR JALAN OTHMAN, PETALING JAYA

KUALA LUMPUR: Kawasan Pasar Jalan Othman (PJO) di Petaling Jaya, Selangor menjadi kawasan terbaharu yang dilaksanakan Perintah Kawalan Pergerakan Diperketatkan (PKPD),  berkuatkuasa mulai hari ini hingga 23 Mei.

Menteri Kanan (Kluster Keselamatan) Datuk Seri Ismail Sabri Yaakob ketika mengumumkan perkara itu berkata Kementerian Kesihatan (KKM) telah mengesahkan terdapat 26 kes positif COVID-19 yang berpotensi memberi risiko penularan jangkitan di kawasan terbabit.

“Perintah PKPD ini melibatkan kira-kira 2,900 penghuni kediaman dan premis perniagaan di kawasan berkenaan. Perintah ini akan berkuatkuasa mulai 10 Mei 2020 hingga 23 Mei 2020,” katanya dalam satu kenyataan hari ini.

Ismail Sabri berkata keputusan kerajaan untuk melaksanakan PKPD kelapan itu adalah atas nasihat  Menteri Kesihatan dan ia membabitkan tiga zon:

“ Tujuan PKPD dilaksanakan adalah untuk membendung jangkitan COVID-19 daripada menular keluar. Langkah ini akan membolehkan aktiviti pengesanan kes dari rumah ke rumah dilaksanakan sepanjang tempoh ini berkuatkuasa,” katanya.

Ismail Sabri berkata dengan pelaksanaan perintah itu, semua penghuni tidak dibenarkan keluar dari kawasan PKPD manakala bukan penghuni dan pelawat tidak dibenarkan masuk ke kawasan terlibat, sepanjang tempoh perintah itu dikuatkuasakan.

“ Selain itu, semua aktiviti perniagaan dihentikan di kawasan tersebut dan Pangkalan Perubatan dibuka di kawasan PKPD. Semua laluan keluar masuk kawasan PKPD juga ditutup.

Bagi memastikan pematuhan perintah ini, Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM), Majlis Bandaraya Petaling Jaya (MBPJ), Jabatan Kebajikan Masyarakat (JKM) dan Jabatan Sukarelawan Malaysia (RELA) akan mengawal seluruh kawasan,” katanya.

Ismail Sabri berkata susulan pelaksanaan PKPD selama 14 hari itu, semua penghuni diminta untuk bertenang dan memberi kerjasama sepenuhnya kepada para petugas daripada KKM serta mematuhi semua arahan pihak berkuasa.

Penghuni yang memerlukan bantuan atau mempunyai sebarang pertanyaan boleh menghubungi Bilik Gerakan PKP Petaling Jaya di talian 016-980 9389, atau Pusat Kawalan Ibu Pejabat Polis Daerah Petaling Jaya di talian 03-7966 2222.

Sebelum ini, PKPD telah dikuatkuasakan di tujuh lokasi iaitu di Kampung Dato Ibrahim Majid dan Bandar Baharu Dato Ibrahim Majid di Simpang Renggam, Kluang, Johor; Kampung Sungai Lui, Hulu Langat, Selangor; serta empat lokasi di Kuala Lumpur iaitu Menara City One; Bangunan Selangor Mansion dan Malayan Mansion; Masjid India dan kawasan sekitarnya, serta Pusat Bandar Utara dan kawasan sekitar Pasar Borong Kuala Lumpur.

Lokasi ketujuh PKPD adalah di Selayang Baru, Gombak di Selangor. — BERNAMA


ARWAH SEMPAT BELANJA SEMUA PELANGGAN DI KEDAI MAKAN – OSMAN

ALOR GAJAH: Hasrat seorang datuk menyambut ulang tahun kelahirannya di Pulau Langkawi berakhir tragedi apabila terkorban bersama tiga lagi ahli keluarganya dalam kemalangan awal pagi tadi.

Adik bongsu Allahyarham Ibrahim Daud iaitu Osman, 62, berkata abangnya itu sangat teruja untuk ke Langkawi hingga Selasa ini sambil menyambut ulang tahun kelahirannya yang kebetulan jatuh pada hari ini.

“Arwah beritahu saya nak ke sana sejak minggu lepas lagi dan kali terakhir jumpa arwah pagi tadi masa solat subuh di masjid dan bersarapan di kedai makan saya.

“Tiada apa yang lain cuma arwah sempat belanja semua pelanggan yang ada di kedai sebelum pulang dan bersiap-siap untuk ke Lapangan Terbang Antarabangsa Kuala Lumpur (KLIA) untuk ke Pulau Langkawi,” katanya ketika ditemui pemberita di Unit Forensik Hospital Alor Gajah di sini hari ini.

Dalam kejadian 7.45 pagi tadi, Ibrahim, 71, dan isteri Latipah Dorahim, 66, Syazana Tahrin (menantu) dan cucu lelaki Yusuff Daniel Muhammad Izwan, 5, maut selepas terbabit dalam kemalangan membabitkan dua kenderaan di Simpang Tiga, Jalan Kolam Machap.

Suami Syazana iaitu Muhamad Izwan, 30, tidak mengalami kecederaan manakala seorang lagi anaknya Aniq Fahim, 3, setakat ini dilaporkan kritikal dan masih mendapatkan rawatan di Hospital Melaka.

Osman berkata bagi urusan pengebumian, pihaknya masih belum memutuskan lokasinya dan bergantung kepada keputusan bersama semua ahli keluarga.

“Kita akan tunggu urusan bedah siasat selesai dan baru putuskan tempatnya. Mungkin di Tanah Perkuburan Islam Felda Bukit Senggeh atau Tanah Perkuburan Islam Pondok Batang,” katanya.

Sementara itu, ibu arwah Syazana, Natipah Osman, 56, berkata beliau tidak sangka akan berpisah buat selama-lamanya dengan cucunya yang dijaga sejak kecil serta anaknya.

“Mak cik jaga kedua-dua beradik itu sejak kecil sebab mak dan ayah mereka bekerja. Jadi memang rapat,” katanya yang mendapat panggilan mengenai kejadian itu pada 8.30 pagi. –AlHijrah Online


TOKOH PENDIDIKAN, PENGARAH PERTAMA ITM TUN ARSHAD MENINGGAL DUNIA

KUALA LUMPUR: Tokoh pendidikan negara Tun Arshad Ayub meninggal dunia pada pukul 2.06 pagi tadi.

Mengesahkan berita pemergian itu, keluarga Allahyarham menerusi satu kenyataan berkata jenazah Allahyarham ketika ini masih lagi berada di hospital.

Allahyarham sebelum ini dilapor dimasukkan ke Unit Rawatan Rapi (ICU) sejak Selasa lepas kerana masalah kesihatan.

Arshad, 93, merupakan pengarah pertama Institut Teknologi MARA (ITM) sejak tahun 1967 sehingga 1975 yang kini dikenali sebagai Universiti Teknologi MARA (UiTM).

Sepanjang hayatnya, Allahyarham menabur bakti di UiTM dan dilantik sebagai Pro-Canselor selain pernah dipinjamkan sebagai Timbalan Gabenor Bank Negara Malaysia dan memegang jawatan Timbalan Ketua Pengarah Unit Perancang Ekonomi, Jabatan Perdana Menteri.

Anak kelahiran Muar, Johor itu juga pernah bertugas sebagai Ketua Setiausaha Kementerian Perusahaan Utama, Kementerian Pertanian dan Kementerian Kemajuan Tanah dan Kemajuan Wilayah.

Allahayarham juga aktif berkecimpung dalam dunia perniagaan serta menjadi ahli lembaga pengarah beberapa syarikat awam dan badan berkanun.

Jenazah Allahyarham Tun Arshad akan dibawa ke Masjid Kolej Islam Malaysia, Jalan Universiti untuk solat jenazah yang dijangka dilaksanakan selepas solat zohor.

Difahamkan jenazah kemudian dijangka dikebumikan di Makam Diraja Selangor.–AlHijrah Online


Masih ada bangunan kerajaan tiada sijil FC bomba

MELAKA TENGAH – Kira-kira 140 buah bangunan kerajaan berstatus kekal
masih belum memiliki Sijil Perakuan Bomba (FC) setakat ini di seluruh
negara.

Menurut Ketua Pengarah Jabatan Bomba dan Penyelamat Malaysia, Datuk Mohammad  Hamdan, jumlah itu perlu diberikan perhatian oleh kementerian yang terlibat memandangkan daripada jumlah keseluruhan 649 bangunan yang  sedia ada, hanya 226 premis mempunyai sijil FC, manakala 283 masih  dalam proses permohonan.

Jelas beliau lagi, usaha komited yang  berterusan pihaknya bukanlah untuk menyukarkan mana-mana pihak termasuk kementerian kerana nilai nyawa mereka yang berada di dalam bangunan kerajaan juga bernilai sama seperti mereka yang berada di bangunan swasta.

Bagi memastikan berlaku peningkatan bilangan FC, jabatan bomba turut menyasarkan tiga premis yang akan diberikan keutamaan untuk  mempunyai sijil tersebut iaitu hospital, ‘dormitory’ dan juga lokasi  perhimpunan secara berperingkat bermula Februari ini hingga Ogos depan  agar keseluruhan jumlah itu memiliki sijil selewat-lewatnya hujung tahun  ini.

“Kita bukan mahu menyusahkan kementerian lain, tapi melihat perkara ini seperti kebakaran yang pernah berlaku di Hospital Sultan Aminah, Johor walaupun kebakaran berlaku di sebuah bilik kecil tapi melibatkan ramai orang seperti pesakit yang menjalani pembedahan, pesakit berkerusi roda dan ada yang tidak mampu bergerak sendiri.

“Kerana  itu kita akan lakukan gerakan yang begitu agresif dengan memberikan  fokus kepada tiga premis bangunan kekal kerajaan yang tiada ada sijil  itu termasuk hospital,” katanya kepada pemberita selepas menyampaikan Pingat Kebesaran Jabatan dan Perkhidmatan Cemerlang 2018 negeri di Hotel Muzaffar, Pusat Perdagangan Antarabangsa Melaka (MITC) Ayer Keroh, di  sini, hari ini, menurut laporan Sinar Online.

Pada majlis itu, seramai 48  menerima anugerah termasuk 12 pegawai yang menerima Pingat Kebesaran Jabatan manakala selebihnya menerima Anugerah Perkhidmatan Cemerlang  2018.


MALAYSIA AMAT BIMBANG PENINGKATAN KEGANASAN TERKINI DI ASIA BARAT

PUTRAJAYA: Malaysia menyuarakan kebimbangan yang mendalam berhubung pertempuran yang semakin meningkat di dalam dan sekitar Semenanjung Gaza, menekankan keperluan untuk menghentikan segera kehilangan nyawa, penderitaan dan kemusnahan.

Menurut kenyataan Kementerian Luar pada Ahad, Malaysia menggesa  semua pihak yang terlibat untuk bersikap penuh kawalan diri dan berusaha untuk mengurangkan ketegangan.

“Puncanya mesti diakui. Rakyat Palestin telah mengalami pendudukan haram, sekatan dan penderitaan yang berpanjangan, penodaan Masjid Al-Aqsa, serta politik perampasan oleh Israel sebagai penjajah.

“Ketidakkonsistenan untuk bertindak ke atas rejim Israel menimbulkan persoalan penguatkuasaan seragam prinsip antarabangsa dan menyerlahkan keperluan untuk pendirian yang lebih konsisten dalam menangani pentadbiran apartheid,” menurut kenyataan itu.

Ia menambah bahawa tidak sepatutnya ada layanan yang tidak seimbang dan kemunafikan terang-terangan dalam menangani mana-mana rejim yang mengamalkan apartheid dan melanggar hak asasi manusia serta undang-undang antarabangsa.

Mengulangi hak undang-undang rakyat Palestin, Malaysia menegaskan bahawa mereka mempunyai hak untuk hidup dengan aman dalam sempadan mereka yang diiktiraf di peringkat antarabangsa berdasarkan sempadan sebelum 1967, dengan Baitulmaqdis Timur sebagai ibu negara mereka, serta hak rakyat Palestin yang tidak boleh dipisahkan untuk pulang ke rumah dan harta mereka dari mana mereka telah dipindahkan.

Malaysia juga menggesa Majlis Keselamatan Pertubuhan Bangsa-Bangsa Bersatu (UNSC) segera mengadakan sidang tergempar bagi menuntut semua pihak menghentikan keganasan serta menghormati dan melindungi nyawa orang awam yang tidak bersalah.

Wisma Putra berkata UNSC mesti memenuhi tanggungjawab yang diamanahkan oleh Piagam untuk mengekalkan keamanan dan keselamatan antarabangsa.

Peningkatan keganasan itu berikutan serangan mengejut oleh Hamas pada awal Sabtu yang melibatkan berpuluh-puluh pejuang yang menyusup masuk ke bandar-bandar Israel berhampiran enklaf di tengah-tengah tembakan hebat roket, lapor Agensi Anadolu (AA) sebelum ini.

Kementerian Kesihatan Israel berkata sekurang-kurangnya 300 warga Israel terbunuh dan lebih 1,500 cedera dalam serangan itu.

Lebih 250 rakyat Palestin sementara itu terbunuh dan lebih 1,700 cedera dalam serangan udara Israel di Gaza, menurut Kementerian Kesihatan.

Netanyahu berikrar untuk menggunakan semua kekuatan Israel untuk memusnahkan keupayaan Hamas dan “membalas dendam untuk hari hitam ini.” — AlHijrah Online


COVID-19: JANGKITAN ANTARA KOMUNITI, KOREA SELATAN TINGKATKAN KAWALAN

SEOUL: Korea Selatan pada Isnin mengesan satu lagi kes COVID-19, menjadikan jumlah jangkitan setakat ini 30 orang, dengan dua kes terbaru menggesa pihak berkuasa kesihatan berwaspada terhadap penularan jangkitan antara komuniti, lapor agensi berita Yonhap.

Menurut Pusat Kawalan dan Pencegahan Penyakit Korea (KCDC), pesakit terbaru adalah seorang perempuan berusia 68 tahun, antara 29 kes yang diuji positif dijangkiti COVID-19 pada Ahad.

Suaminya berusia 82 tahun, dipercayai tidak bersentuhan dengan pesakit lain atau berkunjung ke luar negara.

Beliau sukarelawan yang menghantar bungkusan makan tengah hari kepada warga emas yang tinggal bersendirian dan hanya didiagnosis dengan penyakit itu selepas mengunjungi dua buah klinik dan sebuah hospital.

KCDC berkata pihaknya kini menumpukan kepada membendung jangkitan  antara komuniti untuk mengenal pasti bagaimana pasangan itu dijangkiti virus berkenaan.

Korea Selatan turut merancang meningkatkan jumlah ujian COVID-19  dari 5,000 hingga 10,000 setiap hari menjelang akhir bulan ini.

Semua 1,470 hospital di negara itu juga diarah untuk tidak membenarkan kakitangan yang pernah ke Wuhan, China, bekerja selain menjalankan saringan kesihatan terhadap semua yang menjaga pesakit.

Pemantauan terhadap pelajar dari China juga dipertingkatkan.

Penumpang kapal persiaran Jepun yang telah dibenarkan pulang pula diwajibkan menjalani kuarantin selama dua minggu.

Sejak 3 Jan jumlah mereka yang telah diuji dan dikuarantin seramai 408 orang. Sejumlah 8,171 orang lagi telah menjalani saringan kesihatan, 7,333 daripadanya didapati negatif dan sembilan tidak lagi dikuarantin. — BERNAMA


PPSMI DIPUTUSKAN TAHUN HADAPAN: TUN M

LANGKAWI: Tun Dr Mahathir Mohamad berkata beliau berharap keputusan sama ada Pengajaran dan Pembelajaran Sains dan Matematik dalam Bahasa Inggeris (PPSMI) diperkenalkan semula atau sebaliknya dapat diputuskan pada tahun hadapan.

Perdana Menteri, yang memangku jawatan Menteri Pendidikan, berkata kerajaan sudah menubuhkan satu jawatankuasa kecil untuk meneliti perkara itu dan akan menyediakan kertas cadangan yang akan dibentangkan kepada Jemaah Menteri untuk tindakan lanjut.

Katanya, Kabinet seterusnya akan menentukan sama ada PPSMI dilaksanakan semula atau membuat keputusan mengekalkan kaedah pengajaran kedua-dua subjek itu dalam bahasa kebangsaan.

“Isu PPSMI akan diputuskan mengikut pendapat majoriti anggota Kabinet. Saya tidak boleh buat keputusan…ia mesti dibuat oleh Kabinet,” katanya pada sidang media selepas menghadiri program Medical Outreach di Masjid Nurul Islam, Kampung Sungai Itau, di sini, hari ini.

“(Sebelum ini) saya beritahu kepada pegawai, bukan buat pengumuman (kepada umum mengenai memperkenalkan semula PPSMI), tetapi entah macam mana ia tiris dan orang ramai diberitahu bahawa saya telah buat keputusan,” katanya.

Sebelum ini, Dr Mahathir berkata sebuah jawatankuasa Kabinet telah dibentuk untuk mengkaji perkara itu memandangkan terdapat tentangan daripada orang ramai terhadap cadangan berkenaan.

Program Medical Outreach anjuran Langkawi Youth Power Club, Institut Jantung Negara (IJN) dan Briged Sukarelawan Media Prima-NSTP itu bertujuan menyediakan kemudahan pemeriksaan kesihatan kepada penduduk setempat. — BERNAMA


IBU TUNGGAL LACUR DIRI DIDENDA RM2,500

GEORGE TOWN: Seorang ibu tunggal dijatuhi hukuman denda RM2,500 oleh Mahkamah Majistret di sini hari ini selepas mengaku bersalah atas pertuduhan melacurkan diri di sebuah hotel di sini, Ahad lepas.

Nadzirah Azizoh @ Azizam, 43, dari Jalan Pokok Sena, Kedah mengaku bersalah terhadap dakwaan melakukan perbuatan itu di sebuah hotel di Jalan Penang antara pukul 2 pagi dan 2.25 pagi 19 Mac lepas, selepas pertuduhan dibacakan terhadapnya.

Majistret Azlan Basri turut memerintahkan tertuduh dipenjara empat bulan sekiranya gagal membayar denda itu.

Sementara itu di mahkamah yang sama dua lagi wanita Nurul Najihah Abu Bakar, 23, dan Nor Hafiza Rosli, 32, mengaku tidak bersalah dan memohon bicara selepas pertuduhan sama dibacakan terhadap mereka.

Nurul Najihah dan Nor Hafiza masing-masing dibenarkan diikat jamin RM4,000 dengan seorang penjamin dan Azlan menetapkan tarikh 28 Jun untuk sebutan semula kes.

Di Mahkamah Majistret berasingan, dua lagi wanita Rozita Abdullah Sani, 33, dan Nurul Aniza Sarizan, 27, mengaku tidak bersalah selepas pertuduhan sama dibacakan terhadap mereka di hadapan Majistret R.Manomani.

Manomani membenarkan Rozita dan Nurul Aniza diikat jamin RM3,000 setiap seorang dengan seorang penjamin dan menetapkan 28 April serta 28 Jun untuk sebutan semula.

Kesemua wanita itu didakwa mengikut Seksyen 372B Kanun Keseksaan, yang boleh membawa hukuman penjara tidak lebih setahun atau denda atau kedua-duanya sekali jika sabit kesalahan.

Pendakwaan dikendalikan Timbalan Pendakwa Raya Syairah Aqilah Khalil dan M. Darrshini manakala kesemua tertuduh diwakil peguam Yayasan Bantuan Guaman Kebangsaan Cheah Eng Soon dan Hazarul Iqram Rozahan. –AlHijrah Online


POLIS KESAN KANAK-KANAK SEMBUR CAT DENGAN PERKATAAN TIDAK SENONOH

BALIK PULAU: Polis sedang berusaha mengesan seorang kanak-kanak yang disyaki melakukan perbuatan khianat dengan menyembur cat pada beberapa kereta yang diparkir di kawasan Jalan Tingkat Kenari 5, Bayan Lepas, di sini semalam.

Ketua Polis Daerah Barat Daya Supt Kamarul Rizal Jenal berkata pihaknya menerima lima laporan polis daripada pemilik kereta yang menjadi mangsa vandalisme, apabila kenderaan mereka disembur dengan cat, yang memaparkan perkataan-perkataan tidak senonoh.

Dalam satu kenyataan hari ini beliau berkata perbuatan itu disyaki dilakukan oleh seorang kanak-kanak antara pukul 2 hingga 2.30 petang, dan kes sedang disiasat mengikut Seksyen 427 Kanun Keseksaan kerana melakukan khianat.

Beliau meminta orang ramai yang mempunyai maklumat mengenai kanak-kanak itu supaya menghubungi pegawai penyiasat Wan Muhammad Syamim Wan Azmi dengan menelefon 04-8662222.–AlHijrah Online


Pertemuan TPM, Sultan Brunei bincang cadangan ekonomi baharu

BANDAR SERI BEGAWAN – Beberapa cadangan baharu di dalam bidang
ekonomi dan perdagangan yang bermanfaat untuk Malaysia dan Brunei
dibangkitkan pada pertemuan Timbalan Perdana Menteri Datuk Seri Dr Wan
Azizah Wan Ismail dengan Sultan Brunei, Sultan Hassanal Bolkiah di sini
hari ini.

Wan Azizah berkata ia termasuk cadangan mewujudkan kerjasama di
antara dewan perniagaan Malaysia dengan dewan perniagaan Negara Brunei
Darussalam.

“Ia merupakan usaha berterusan Kerajaan Malaysia yang
 baharu dalam mengukuhkan hubungan dua hala ke tahap yang lebih tinggi
dan strategik,” katanya pada sidang media bersama wartawan Malaysia.

Beliau yang tiba di sini pagi ini sedang dalam lawatan rasmi selama
dua hari di Brunei, yang merupakan salah satu dari lawatan pengenalan
beliau ke negara-negara Asean.

Beliau berkata sesi pertemuan
dengan Sultan Brunei telah dimanfaatkan untuk menyatakan dengan lebih
lanjut berkaitan dasar-dasar Malaysia di bawah pentadbiran Kerajaan
Pakatan Harapan.

Katanya beliau turut sependapat dengan Sultan
Brunei, bahawa hubungan Malaysia dan Brunei ketika ini berada ditahap
yang terbaik.

“Baginda menzahirkan bahawa baginda mempunyai
hubungan rapat dengan Perdana Menteri (Tun Dr Mahathir Mohamad) dan akan
 berjumpa dengannya di mesyuarat Rundingan Pemimpin Tahunan ke-22 pada 5
 Mac ini di Putrajaya,” katanya.

Wan Azizah berkata isu-isu
serantau yang melibatkan peranan Malaysia, seperti peranannya dalam
membantu pelarian Rohingya menerusi aktiviti kemanusiaan dengan
penubuhan Hospital ‘Medan’ Malaysia di kem pelarian Cox’s Bazar,
Bangladesh, turut disentuh dalam pertemuan itu.

Merujuk kepada
pertemuan dengan Menteri Belia dan Sukan Brunei yang juga menteri
bertanggungjawab mengenai wanita, keluarga dan masyarakat, Mej Jen (B)
Datuk Paduka Seri Haji Aminuddin Ihsan Abidin, Wan Azizah berkata antara
 yang dibincangkan adalah usaha meningkatkan lagi kerjasama golongan
wanita dan belia antara kedua-dua negara.

“Kami juga
bertukar-tukar pandangan berkaitan amalan terbaik bagi dasar-dasar yang
dapat membantu golongan warga emas… ia termasuk (pandangan mengenai)
usaha-usaha yang telah dan boleh dilaksanakan bagi membantu persediaan
golongan wanita untuk menyertai pasaran tenaga kerja,” katanya.

Wan  Azizah berkata beliau turut menawarkan kerjasama dari Malaysia untuk  membantu Brunei dalam usaha berkaitan rehabilitasi golongan berkeperluan  khas serta usaha memerangi jenayah siber lebih-lebih lagi yang  melibatkan perlindungan kepada kanak-kanak. – SINAR ONLINE


BEKAS GURU MENGAKU TIDAK BERSALAH CEDERAKAN GURU

MELAKA: Seorang bekas guru Jabatan Agama Islam Melaka (JAIM) mengaku tidak bersalah di Mahkamah Majistret Ayer Keroh di sini hari ini atas tuduhan mencederakan guru wanita lain sehingga parah, September lepas.

Nurul Hidayah Khairuddin, 24, dituduh dengan sengaja menyebabkan kecederaan parah ke atas Nurul Nadirah Ahmad Ropei, 24, di dalam sebuah kelas Sekolah Rendah Agama (SRA) JAIM Taman Bukit Rambai dalam daerah Melaka Tengah kira-kira pukul 2.40 petang 28 Sept 2022.

Dia didakwa mengikut Seksyen 325 Kanun Keseksaan yang memperuntukkan hukuman penjara sehingga tujuh tahun dan denda jika sabit kesalahan.

Terdahulu, Timbalan Pendakwa Raya J. Banusha mencadangkan jaminan RM3,000 dikenakan terhadap tertuduh.

Nurul Hidayah yang diwakili peguam Mohd Fahmy Mohd Sulaiman bagaimanapun memohon agar jaminan rendah diberikan atas alasan dia telah diberhentikan selepas kejadian itu.

Majistret Mazan Sinin membenarkan jaminan sebanyak RM3,000 dan menetapkan 13 Mac ini untuk sebutan semula kes.–AlHijrah Online


MALAYSIA DISERU LANTANG PENGARUHI DUNIA UNTUK PERTAHAN MASJID AL AQSA

KUALA LUMPUR: Palestin menyeru Malaysia supaya menggunakan pengaruh serta kelantangannya untuk mengajak dunia bagi mempertahankan Masjid Al-Aqsa daripada serangan rejim Zionis.

Duta Palestin ke Malaysia, Walid Abu Ali berkata, serangan sering dilakukan ke atas masjid itu kerana ia dipercayai merupakan sebahagian daripada usaha Israel untuk merampas seluruh kawasan masjid tersebut daripada umat Islam.

“Walaupun dunia mungkin menutup mata terhadap penderitaan Palestin selama beberapa dekad, Malaysia sebaliknya, memilih untuk tidak berdiam diri dengan kebiadaban dan jenayah berterusan tentera dan pendatang Israel pada bulan Ramadan yang mulia ini,”

“Malaysia boleh memainkan peranan di peringkat serantau dan antarabangsa. Malaysia boleh mempengaruhi banyak negara Asia di rantau ini untuk menunjukkan sokongan dan solidariti mereka kepada Palestin,” katanya dalam sidang akhbar di ibu negara.

Tambahnya, kelantangan Malaysia amat jelas, apabila sokongan terhadap Palestin kerap disuarakan di pentas Pertubuhan Kerjasama Islam (OIC) dan Pertubuhan Bangsa-Bangsa Bersatu (PBB).

“Kami tidak pernah mempersoalkan pendirian rakyat Malaysia yang menyokong Palestin. Tetapi saya meminta supaya terus memberi tekanan kepada negara-negara jiran dalam negara-negara Asia dan negara-negara yang bersahabat dengan Malaysia untuk berkongsi sokongan mereka dan mengiktiraf Palestin sebagai sebuah negara dan untuk meningkatkan perwakilan Palestin di negara-negara lain,” katanya.

Katanya, tanpa pengaruh, kecaman dan gesaan dari negara seperti Malaysia, negara-negara lain akan terus berdiam diri termasuk sekutu Israel.

“Kami sebagai rakyat Palestin ingin bertanya, jika komuniti antarabangsa boleh mengambil tindakan ke atas Rusia berhubung apa yang berlaku di Ukraine, mengapa selama tujuh dekad, mereka tidak pernah serius untuk mengambil tindakan terhadap Israel?”

“Jadi, menjadi tanggungjawab mereka yang yang menyokong Israel untuk menghentikan ketidakadilan, dan bersikap adil dengan Palestin. Kami mahu komuniti antarabangsa memainkan peranan positif dalam melayani kami sama rata seperti negara lain,“ katanya.

Dalam perkembangan berkaitan, Walid merakamkan setinggi-tinggi penghargaan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, kerajaan dan rakyatnya atas pendirian yang konsisten dalam konflik Israel-Palestin.

Duta Besar itu berkata kedutaannya juga merakamkan penghargaan kepada Wisma Putra atas sumbangan berjumlah US$50,000 kepada Masjid Al-Aqsa melalui Kementerian Wakaf dan Hal Ehwal Islam Jordan.

Malaysia turut menyumbang sebanyak US$30,000 kepada Kementerian Pendidikan Palestin untuk kemudahan sistem solar di dua sekolah di Tebing Barat iaitu projek kerjasama antara Kedutaan Malaysia di Jordan dan Kementerian Pendidikan Palestin. Ia sebagai tambahan kepada US$44,179 yang diedarkan kepada Global Peace Mission (GPM) Malaysia untuk projek pembinaan semula rumah di Gaza.

“Sekali lagi, Malaysia terbukti sebagai antara penyokong dan pembela paling kuat perjuangan Palestin,” katanya.

Dalam pada itu, beliau turut menyarankan rakyat Malaysia yang ingin menyalurkan sumbangan untuk Palestin dan Masjid Al Aqsa untuk berbuat demikian melalui akaun bank sah yang dikendalikan Kementerian Luar Malaysia (Wisma Putra).

“Dalam tempoh lima tahun lepas, saya telah menekankan bahawa sebarang sumbangan kepada Masjid Al-Aqsa, Tebing Barat, Semenanjung Gaza dan mana-mana rakyat Palestin, kami telah mengaktifkan semula akaun bank di bawah Kementerian Luar Malaysia (Wisma Putra) secara rasmi untuk tujuan ketelusan.”

“Kami tidak pernah meminta untuk menyumbang kepada kedutaan Palestin,” tegasnya.

Semua sumbangan (tunai/cek) boleh disalurkan menerusi akaun CIMB Islamic Bank, di nombor akaun 8600302489 di bawah nama penerima Akaun Amanah Kemanusiaan Rakyat Palestin, Kementerian Luar Negeri. –AlHijrah Online


HARUSSANI KINI STABIL SELEPAS DISERANG STROK

IPOH: Mufti Perak, Tan Sri Harussani Zakaria kini dilaporkan stabil selepas diserang strok awal pagi semalam.

Lapor Harian Metro, Exco Agama Islam dan Penerangan Perak, Mohd Akmal Kamarudin berkata serangan angin ahmar itu memberi kesan kepada bahagian kanan badan Harussani dan kini beliau juga mengalami kesukaran untuk bercakap.

“Alhamdulillah, setakat ini Mufti Perak (Harussani) sedar cuma tidak boleh bercakap. Beliau diserang angin ahmar sebelah kanan kerana berlaku pendarahan di kepala.

“Beliau masih dalam pemantauan dan rawatan rapi daripada doktor di sebuah hospital swasta. Beliau memerlukan rehat dan kita tunggu perkembangan selanjutnya,” katanya ketika ditemui di Slim River, malam tadi.

Menurutnya, kejadian berlaku di rumah ketika Harussani bangun untuk menunaikan solat fardhu Subuh semalam dan badannya tidak selesa sebelum terus dikejarkan ke hospital.

Mohd Akmal juga meminta semua rakyat mendoakan kesihatan Harussani. — AlHijrah Online


DAPUR IT’AM: DEDIKASI FRONTLINERS TURUT DIHARGAI

Laporan Berita AlHijrah mengenai Dapur It’am Jabatan Agama Islam Wilayah Persekutuan (JAWI) yang tidak melupakan jasa kelompok ‘frontliners‘ membantu membendung penularan COVID-19. — AlHijrah Online


Parlimen: Ucapan sulung Agong jadi perhatian

KUALA LUMPUR – Mesyuarat Pertama Penggal Kedua Parlimen ke-14 bermula hari ini.

Seluruh negara bakal tertumpu kepada titah ucapan perasmian oleh Yang  di-Pertuan Agong Al-Sultan Abdullah Ri’ayatuddin Al-Mustafa Billah Shah  ibni Sultan Haji Ahmad Shah Al-Musta’in Billah pada majlis pagi ini  yang akan disiarkan secara langsung melalui televisyen dan juga ‘live stream’ di Internet.

Ini merupakan ucapan sulung Seri Paduka sejak dilantik menjadi Yang di-Pertuan Agong ke-16 pada 31 Januari tahun ini.

Baginda dijadual menyempurnakan istiadat perasmian pada 10 pagi di
Dataran Parlimen dan kemudian berangkat untuk menyampaikan titah
perasmian di Dewan Rakyat.

Persidangan kali ini dijangka menarik
dengan perbincangan mengenai Perjanjian Malaysia 1963 (MA63) berhubung
langkah kerajaan untuk meminda Perkara 1(2) Perlembagaan Persekutuan
untuk mengembalikan hak asal Sabah dan Sarawak.

Parlimen juga
mencipta sejarah apabila ahli Parlimen orang asli pertama iaitu Ahli
Parlimen Cameron Highlands yang baharu, Ramli Mohd Nor mengangkat sumpah
 pada Selasa.

Beliau dipilih ke Dewan Rakyat setelah memenangi PRK Parlimen kawasan itu Januari lepas.

Dalam pada itu, trafik menuju ke Parlimen pagi ini dilaporkan lancar.

Sesi kali ini akan bersidang selama 20 hari sehingga 11 April. – SINAR ONLINE


WANITA BUAT KANDUNGAN BERUNSUR LUCAH, MENTERI AGAMA ARAH JAKIM BUAT LAPORAN

SHAH ALAM: Menteri di Jabatan Perdana Menteri (Hal Ehwal Agama) mengarahkan pihak Jabatan Kemajuan Islam Malaysia (Jakim) membuat laporan berhubung seorang wanita menjadi pentadbir akaun Telegram yang mempunyai kandungan lucah dan tidak bermoral.

Menterinya, Datuk Mohd Na’im Mokhtar berkata, susulan itu laporan telah dibuat kepada Suruhanjaya Komunikasi Multimedia Malaysia (SKMM) untuk tindakan selanjutnya.

“Saya juga telah mengarahkan Jakim untuk memanggil dan membuat pertemuan bersama pihak yang berkaitan dengan memberikan nasihat serta bimbingan,” katanya dalam satu kenyataan pada Sabtu.

Tegas Mohd Na’im, terdapat perkara yang tidak perlu dibincangkan secara terbuka termasuk bab perhubungan intim suami isteri.

Sabda Nabi SAW: “Sesungguhnya di antara yang didapatkan manusia dari perkataan (yang disepakati) para Nabi adalah; “Jika kamu tidak malu, berbuatlah sesukamu,”(HR Bukhari).

“Apatah lagi topiknya dengan menggunakan bahasa berbaur lucah. Ini bukan akhlak Islam,” katanya.

Sebelum ini, tular isu seorang wanita aktif memuat naik kandungan yang berunsurkan seksual, membuka aib pasangan dan terbuka berkongsi mengenai hubungan kelamin di media sosial.

Individu itu turut membuka satu akaun Telegram bagi berkongsi tips hubungan intim dan tindakan itu mengundang kemarahan dan kecaman orang ramai.–AlHijrah Online


TARIKH LIHAT ANAK BULAN RAMADAN 22 MAC

KUALA LUMPUR: Tarikh melihat anak bulan Ramadan bagi menetapkan tarikh permulaan puasa bagi umat Islam di Malaysia tahun ini ialah pada petang Rabu, 22 Mac bersamaan 29 Syaaban 1444 Hijriah.

Menurut kenyataan Pejabat Penyimpan Mohor Besar Raja-Raja hari ini, tarikh permulaan puasa akan diisytiharkan pada malam itu melalui radio dan televisyen.

Kenyataan itu menyebut jawatankuasa-jawatankuasa berkenaan telah diperkenankan melihat anak bulan Ramadan pada petang hari tersebut di 29 lokasi di seluruh negara iaitu Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.

Jawatankuasa-jawatankuasa berkenaan juga diperkenankan melihat anak bulan di Kompleks Baitul Hilal Telok Kemang, Port Dickson di Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Di Perak, lokasi melihat anak bulan adalah di Pantai Pasir Panjang, Mukim Pengkalan Baru di Manjung; Pusat Falak Sheikh Tahir, Pantai Aceh di Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Lokasi lain Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Selain itu, Pusat Falak Miri, Teluk Bandung, Kuching serta Tanjung Batu, Bintulu (Sarawak); Balai Cerap Al-Biruni, Tanjung Dumpil, Putatan (Sabah); Bukit Tanjong Batu di Nenasi, Gunung Berinchang di Cameron Highlands dan Bukit Pelindong di Kuantan (Pahang).

Turut menjadi lokasi melihat anak bulan Ramadan ialah Tingkat 13, Menara Universiti Malaysia Sabah, Kampus Antarabangsa Labuan, Menara Kuala Lumpur, Pusat Konvensyen Antarabangsa Putrajaya serta Menara Pandang, Masjid Al-Hussain Kuala Perlis, Perlis.

“Majlis Raja-Raja telah mempersetujui bahawa cara menetapkan tarikh permulaan puasa adalah berdasarkan rukyah dan hisab,” menurut kenyataan itu.–AlHijrah Online


IDRIS MINTA LEWATKAN PERLAWANAN AKHIR AFC UNTUK SOLAT MAGHRIB

KUALA LUMPUR: Menteri di Jabatan Perdana Menteri (Hal Ehwal Agama) Datuk Idris Ahmad meminta Menteri Belia dan Sukan Datuk Seri Ahmad Faizal Azumu untuk melewatkan sedikit perlawanan akhir Piala AFC 2022 yang dijadual berlangsung pada 22 Oktober ini.

Menerusi hantaran di Facebook, Idris berkata ia bertujuan memberi ruang kepada para penyokong bagi menunaikan solat Maghrib.

“Dalam masa yang sama, saya juga meminta YADIM di bawah agensi kami untuk menyediakan ruangan solat bagi kemudahan para penonton dan mungkin boleh memberi pendedahan praktikal mudah untuk mengambil wuduk yang menyenangkan para penonton untuk solat.

“Saya juga telah meminta pihak JAWI untuk membawa kemudahan surau bergerak mereka,” katanya.

Perlawanan akhir Piala AFC 2022 yang dijadualkan pada Sabtu ini akan menyaksikan aksi wakil Malaysia KL City menentang wakil Oman Al Seeb.—AlHijrah Online


HAMPIR 6,000 PELAJAR MALAYSIA DI MESIR, KEBANYAKAN DALAM BIDANG PENGAJIAN ISLAM

KUALA LUMPUR: Jumlah pelajar Malaysia yang sedang menuntut ilmu di Mesir ketika ini mencecah hampir 6,000 orang.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata sebahagian besar daripada pelajar tersebut sedang mengikuti pendidikan dalam bidang pengajian Islam.

“Saya amat berbesar hati dapat mengadakan pertemuan bersama para pelajar Malaysia di Mesir sempena dengan lawatan rasmi Jabatan Perdana Menteri (Hal Ehwal Agama).

“Dalam pertemuan ini saya telah menyampaikan gagasan Membangun Malaysia Madani yang sedang digerakkan oleh Perdana Menteri Datuk Seri Anwar Ibrahim yang juga satu ikhtiar kenegaraan bagi menterjemahkan prinsip-prinsip terunggul ke arah kesejahteraan dan keharmonian rakyat,” katanya dalam catatan di Facebook selepas pertemuan dengan pelajar Malaysia di Mesir.

Menurut beliau Al-Azhar Al-Sharif merupakan sebuah institusi agama dan pendidikan Islam ternama di Mesir yang ditubuhkan lebih 1,000 tahun yang lalu dan sentiasa konsisten dengan pendekatan wasatiyyah dalam menjelaskan kesucian dan keaslian agama yang menjadi asas ketamadunan dan kemajuan ummah.

Ianya sekaligus menyebar dan mempertahankan Akidah Ahli Sunnah Wal Jamaah berlandaskan manhaj wasatiyyah yang menjadi panduan dan pegangan umat Islam dalam menghadapi cabaran dan arus pemikiran semasa.

“Oleh yang demikian, kerajaan khususnya Jabatan Perdana Menteri (Hal Ehwal Agama) amat berharap anak-anak para pelajar Malaysia di Mesir akan tampil menjadi sebagai pendakwah yang menyampaikan ilmu dan membawa mesej-mesej kesederhanaan  kepada masyarakat di negara Malaysia.

“Perkara ini amat penting untuk kita menangani isu-isu pemikiran ekstrem yang amat berbahaya dalam masyarakat.” katanya. — AlHIjrah Online


PEMBUNUHAN KEJAM MODEL DARI HONG KONG ABBY CHOI, KELUARGA BEKAS SUAMI DITAHAN

NEW YORK: Empat orang ditahan berhubung kes pembunuhan kejam model dan pempengaruh Abby Choi, selepas sebahagian anggota badan mangsa yang dikerat ditemukan di sebuah rumah sewa di Hong Kong, menurut polis tempatan pada Sabtu, lapor Agensi Akhbar Jerman (dpa).

Bekas suami Choi, Alex Kwong, 28, ditahan di terminal feri di pantai barat laut Pulau Lantau, Hong Kong pada Sabtu dan pihak berkuasa turut merampas wang tunai 500,000 dolar Hong Kong (kira-kira AS$63,700) dan beberapa jam tangan mewah bernilai kira-kira HK$4 juta (AS$510,000).

Ibu bapa Kwong dan adik lelakinya berusia 31 tahun telah pun didakwa kerana membunuh model berusia 28 tahun itu. Mangsa dilaporkan hilang pada Selasa.

Bekas bapa mertua Choi dipercayai menjadi dalang pembunuhan itu yang dikaitkan dengan harta bernilai jutaan dolar.

Awal minggu ini, pihak berkuasa telah menemukan kaki mangsa yang disembunyikan di dalam peti sejuk di sebuah rumah sewa di Kampung Lung Mei.

Polis turut menemukan tisu manusia dalam periuk sup.

“Kami masih mencari kepala, badan dan tangan yang kami percaya telah dilupuskan,” kata Superintendan unit jenayah wilayah Kowloon West, Alan Chung kepada pemberita Sabtu.

Pihak berkuasa percaya isu kewangan antara motif utama dalam pembunuhan itu.

“Kami percaya mangsa dan keluarga bekas suaminya mempunyai pertikaian berkaitan kewangan yang melibatkan jumlah banyak. Seseorang tidak berpuas hati dengan cara mangsa mengendalikan asetnya,” kata Chung. —AlHijrah Online